Polícia rozohnala demonštráciu žltých viest v Montpellieri

Demonštranti sa v sobotu opäť zišli vo viacerých francúzskych mestách.

MONTPELLIER. Protivládni demonštranti z hnutia takzvaných žltých viest sa v sobotu opäť zišli vo viacerých francúzskych mestách. Na proteste v meste Montpellier na juhu krajiny došlo aj k násilnostiam, informovala agentúra AFP. Pravidelné sobotňajšie demonštrácie žltých viest stratili počas uplynulého leta na sile, avšak organizátori dúfajú v ich opätovné oživenie. Účastníci protestov požadujú opatrenia na zaistenie sociálnej spravodlivosti a odstúpenie francúzskeho prezidenta Emmanuela Macrona. Zhruba 1500 ľudí demonštrovalo v juhofrancúzskom meste Montpellier. Vandali tam za pomoci zápalnej fľaše podpálili policajné auto a zničili výklady viacerých miestnych obchodov. Polícia napokon demonštrantov rozohnala slzotvorným plynom. Stovky ľudí protestovali tiež v ďalších francúzskych mestách vrátane Rouenu, Štrasburgu a Toulouse. "Všetci stojíme pri sebe, chceme, aby vláda drasticky zmenila svoju politiku... a radikálna zmena je možná, až keď táto vláda odstúpi," uviedol Alexandre Chantry, organizátor protestov žltých viest v meste Lille. Len niekoľko desiatok ľudí sa v sobotu zišlo v Paríži, kde stále platí zákaz protestov na bulvári Champs-Élysées. Na tejto ulici došlo totiž v prvej fáze demonštrácií žltých viest k podpaľovaniu áut, drancovaniu a ničeniu obchodov a reštaurácií a k násilným zrážkam demonštrantov s políciou. Hnutie žltých viest sa sformovalo vlani v novembri, pôvodne išlo o protesty proti plánovanému zdražovaniu pohonných hmôt. Účasť na demonštráciách sa vtedy odhadovala až na 300.000 ľudí. Neskôr sa žlté vesty vyprofilovali ako oponenti reforiem vlády prezidenta Emmanuela Macrona.


Venezuelské úrady zakázali protesty kvôli voľbám

CARACAS. Vo Venezuele zakázali protesty, ktoré by mohli narušiť či ovplyvniť kontroverzné nedeľné voľby do nového ústavodarného zhromaždenia. Minister vnútra Néstor Reverol oznámil, že ľudia, ktorí zákaz porušia, môžu dostať trest odňatia slobody na päť až desať rokov. Opozícia to považuje za krok smerom k diktatúre. V krajine je v súčasnosti 48-hodinový generálny štrajk.Prezident Nicolás Maduro vyhlásil, že jeho protivníci by mali ukončiť snahy o povstanie, pričom v najbližších hodinách je podľa vlastných slov ochotný s nimi diskutovať za okrúhlym stolom.Od vypuknutia protestov v apríli zahynulo pri násilnostiach 102 ľudí, pričom až na šesť žien boli obeťami len muži. Veľké množstvo vrážd majú na svedomí motorkárske gangy podporovateľov vlády, ktoré strieľajú do davu protestujúcich, čomu sa prítomné policajné a bezpečnostné zložky nečinne prizerajú. Zákaz demonštrácií platí od piatka do utorka. Opozícia však hodlá napriek novým opatreniam pokračovať v masových protestoch aj v piatok. Minister vnútra tiež oznámil, že v uliciach budú sprísnené bezpečnostné opatrenia a po celej krajine bude 96 miest, ktoré sa budú zaoberať riešením zločinov počas volieb. Opoziční lídri prostredníctvom sociálnej a mikroblogovacej siete Twitter vyzývajú demonštrantov k prevzatiu Venezuely. Nové ústavodarné zhromaždenie pozostávajúce z 545 členov bude stáť proti národnému zhromaždeniu, ktoré má v súčasnosti pod kontrolou opozícia a bude mať moc meniť ústavu.USA v stredu uvalili sankcie na 13 venezuelských funkcionárov, vrátane ministra vnútra Reverola. Zmrazili im americké majetky a zakázali americkým subjektom s nimi obchodovať. Prezident Maduro v reakcii označil USA za imperialistov, ktorí sa snažia ovládnuť svet, pričom sankcie považuje za nezákonné a nehorázne.


Obama nechce, aby za 11. september mohli súdiť Saudov. Ide o príliš veľa

Kongres vôbec prvýkrát za osem rokov vládnutia Baracka Obamu prelomil jeho veto. Biely dom tvrdí, že poslanci tým ohrozujú vlastných ľudí.

WASHINGTON, BRATISLAVA. Na prvý pohľad ide o nekonfliktný zákon. Americkí občania budú mať majú právo žalovať aj cudziu vládu, ak sa podieľala na teroristickom útoku na americkom území. Nekonfliktný v americkom Kongrese aj bol. Zhodla sa na ňom väčšina kongresmanov, či už išlo o republikánov, alebo demokratov, v stredajšom hlasovaní bol proti len jeden senátor. Až taký neškodný však nie je, varuje prezident Barack Obama. „Dovolím si povedať, že toto je najhanebnejšia vec, akú Senát urobil od roku 1983,“ reagoval jeho hovorca Josh Earnest. „Senátori sa za dôsledky svojho činu budú musieť spovedať svojmu svedomiu a svojim voličom.“ Obama zákon vetoval, no Kongres vôbec prvýkrát počas ôsmich rokov jeho prezidentovania veto prelomil. A prečo je teda zákon taký sporný? Ohrozuje kľúčového spojenca Američanov v boji proti terorizmu Saudskú Arábiu. Práve ona je totiž hlavným adeptom na prvé žaloby. Odtajnené dokumenty z vyšetrovania Kongresu naznačujú, že peniaze kráľovskej rodiny smerovali aj na účty ľudí spájaných s útokmi z 11. septembra 2001, aj keď priama zodpovednosť sa nepotvrdila.  Útok je pre Američanov aj po pätnástich rokoch veľmi citlivou spomienkou a emotívna debata dominovala aj teraz. „Tento zákon je mi ako Newyorčanovi srdcu blízky,“ cituje Guardian demokratického senátora Chucka Schumera. „Umožní pozostalým po obetiach 11. septembra dosiahnuť aspoň malý náznak spravodlivosti, keď budú môcť postaviť pred súd zahraničných sponzorov teroristických útokov, ktorí im zobrali životy ich blízkych.“ Biely dom sa však k téme stavia racionálnejšie. Upozorňuje, že nejde len o Saudskú Arábiu a útoky z 11. septembra, ale o popretie konceptu imunity pre zahraničné vlády. Ten sa uplatňuje recipročne, ak by teda Američania naozaj začali súdiť zahraničných štátnikov, hrozí im, že iné štáty nebudú uznávať imunitu zamestnancov ich vlády a spustia proti nim vykonštruované procesy. Do problémov by sa mohli dostať napríklad Američania, ktorí v Pakistane odhaľujú a zneškodňujú teroristické siete či vyberajú ciele pre útoky bezpilotnými lietadlami. „Najničivejšie následky to bude mať pre predstaviteľov americkej vlády, ktorí v zahraničí pracujú v našom mene,“ varoval aj šéf CIA John Brennan. „Na zrušení tohto princípu stratia najviac Spojené štáty a máloktorá inštitúcia bude tak veľmi ohrozená ako CIA.“ Za „konflikt so základnými princípmi medzinárodného práva“ zákon označila aj Európska únia, Saudská Arábia si zas najala lobistov. Neúspešne. Odvetné opatrenia sa nebudú týkať len Saudskej Arábie. Tá má totiž aj vďaka príjmom z ropy veľký vplyv na ďalšie krajiny regiónu. „Amerike aj zvyšku sveta by malo byť jasné, že keď nespravodlivo útočia na jeden zo štátov Rady pre spoluprácu arabských štátov v zálive, ostatné sa zaň postavia. Štáty budú stáť za Saudskou Arábiou tak, ako to bude najviac možné,“ povedal pre ABC News Abdal Chalík Abdalláh, expert na arabské štáty z Univerzity v Spojených arabských emirátoch. Odvetné opatrenia by sa tiež nemuseli skončiť Spojenými štátmi, mohli by sa týkať aj ich západných spojencov. Podobné varovania však na amerických politikov nezaúčinkovali. Jedným z dôvodov je aj to, že voči Saudskej Arábii je vo Washingtone čoraz viac výhrad. Kráľovstvo síce spolupracuje so Západom vo vojne v Sýrii či Iraku, no zároveň podporuje niektoré džihádistické skupiny v krajine radikálnych imámov, ktorí na Západe šíria radikálnu verziu islamu wahábizmus. „Medzi tým, koľko peňazí míňajú Saudi vo svete a úspechom teroristických skupín pri získavaní, je priame prepojenie,“ vyhlásil pre Financial Times demokratický senátor Chris Murphy. „Zavreli sme oči a dovolili Saudom vytvoriť vlastnú verziu islamu, ktorá je stavebným prvkom pre skupiny, proti ktorým bojujeme.“ Ďalším dôvodom nedôvery voči kráľovskej rodine sú jej zásahy v susednom Jemene, kde prebieha občianska vojna. Letecky zasahuje proti šiitským milíciám, ktoré podporuje zas Irán. Jemen sa tak stal preneseným bojiskom geopolitického súboja o vplyv nad Blízkym východom. Aj OSN sa už chystá vyšetrovať porušovanie ľudských práv v tejto vojne. O holandskom návrhu na vytvorenie vyšetrovacej komisie sa vo výbore pre ľudské práva bude hlasovať tento týždeň. Od augusta, keď zlyhali mierové rokovania, začal podľa organizácie počet civilných obetí prudko stúpať. „Masakry civilných obetí saudskoarabskými náletmi sú v Jemene už bežné, ale nikdy nebolo útokov tak veľa ako teraz,“ tvrdí Hakim al-Masmárí, editor tlačovej agentúry Yemen Post. Napríklad britskú vládu už aktivisti a opozícia vyzývajú, aby pre útoky na civilistov ukončia kontrakty na predaj zbraní Saudskej Arábii. Aj zbrane britskej výroby sa totiž podieľajú na údajnom porušovaní ľudských práv. Premiérka Theresa Mayová však zaujala podobne pragmatický postoj ako Obama – výzvu odmietla. „Kľúčový je náš vzťah so Saudskou Arábiou. Pokiaľ ide o boj proti terorizmu, je to práve tento vzťah, vdaka ktorému sú občania v uliciach britských miest v bezpečí,“ povedala podľa denníka Independent.


Stupne víťazov obsadili Rakúšania, majstrom sveta v slalome sa stal Hirscher

1. kolo

2. kolo

Medaily

Slalom mužov - 2. kolo: AARE 17. februára (SITA) - Rakúšan Marcel Hirscher sa po dvoch rokoch opäť stal majstrom sveta v slalome. Na šampionáte v zjazdovom lyžovaní vo švédskom Aare Hirscher zvíťazil suverénne s náskokom 65 stotín sekundy pred krajanom Michaelom Mattom a 76 stotín pred ďalším rakúskym slalomárom Marcom Schwartzom. Rakúšania v poslednej možnej chvíli získali zlatú medailu na MS 2019 v Aare. V medailovej bilancii preskočili Slovákov a zaradili sa na štvrté miesto (1-4-3). Najúspešnejšími krajinami sa stali zhodne Švajčiari a Nóri s bilanciou (2-1-1). Fenomenálny Hirscher získal už siedmu zlatú a celkovo jedenástu medailu v súčte svojich účastí na majstrovstvách sveta (bilancia 7-4-0). Stal sa tým najúspešnejším mužom histórie na svetových šampionátoch. Dostal sa pred legendárneho krajana Toniho Sailera, ktorý ešte v 50. rokoch 20. storočia získal na MS 7x zlato a 1x striebro. "Keď som prišiel do cieľa druhého kola, nebol som si istý, či to bude stačiť. V hornej časti trate som išiel naplno. Potom som si uvedomil, že takéto tempo nemôžem zvládnuť počas celej jazdy. Snažil som sa však prejsť dôležité pasáže čisto a v spodnej časti ísť opäť čo najrýchlejšie," cituje špecializovaný portál laola1.at slová nedeľňajšieho hrdinu Hirschera, ktorý v prvom rozhovore po aktuálnom víťazstve naznačil, že to mohlo byť jeho posledné vystúpenie na MS. Hirscher je už trojnásobný svetový šampión v slalome. Predchádzajúce dva tituly získal v rokoch 2013 v Schladmingu a 2017 v St. Moritzi. Z dvojice Slovákov do 2. kola nastúpil iba Matej Falat, ktorý s odstupom 9,86 s skončil na 34. mieste. Adam Žampa, ktorý po 1. kole zaostával o priepastných 13,66 s, sa už v druhej jazde nepredstavil.


Deutsche Bank už rozdáva výpovede v ázijsko-tichomorskom regióne

Banka oznámila, že zruší približne 18-tisíc pracovných miest.

BRATISLAVA. Viacerí zamestnanci ázijských pobočiek Deutsche Bank dostali v pondelok výpovede. Banka už začiatkom mesiaca oznámila zásadnú revíziu svojej zahraničnej obchodnej a investičnej divízie, v rámci ktorej chce zrušiť približne 18-tisíc pracovných miest. Všeobecne sa očakávalo, že sa táto reštrukturalizácia dotkne najmä pobočiek v Spojených štátoch a v Európe. Deutsche Bank neposkytla žiadne geografické údaje, keď v nedeľu oznámila, že prepustí zhruba pätinu, teda 20 percent svojich zamestnancov. V pondelok sa však niektorí pracovníci banky v Sydney a v Hongkongu dozvedeli, že tiež končia. Podľa nemenovaných zdrojov banka prepúšťa celé tímy v ázijsko-tichomorskom regióne. Deutsche má podľa údajov na svojich internetových stránkach približne 4700 zamestnancov v Sydney, Tokiu, Hongkongu a Singapure. Jej tím investičného bankovníctva pre ázijsko-tichomorský región mal pred škrtmi približne 300 ľudí, z toho 10 až 15 percent príde o miesto. Takmer všetci z divízie kapitálových trhov, podľa slov vyššie postaveného bankára z Ázie, ktorý je oboznámený s plánmi, ale nechcel byť menovaný. Jeden už bývalý obchodník s cennými papiermi v Hongkongu povedal, že nálada v banke je "dosť pochmúrna", keďže ľudia dostávajú pozvánky na stretnutia s vedením. Hovorkyňa Deutsche Bank odmietla komentovať konkrétne odchody a uviedla, že banka bude komunikovať priamo so zamestnancami. Generálny riaditeľ Christian Sewing v nedeľu vyhlásil, že banka začína svoju najzásadnejšiu transformáciu za celé desaťročia. "Toto je reštart," povedal. Toto je reštart. Vytvárame banku, ktorá bude výnosnejšia, štíhlejšia, inovatívnejšia a odolnejšia. "Vytvárame banku, ktorá bude výnosnejšia, štíhlejšia, inovatívnejšia a odolnejšia," napísal zamestnancom. Sewing oznámil plán reštrukturalizácie v máji, keď sľúbil akcionárom "tvrdé škrty" najmä v investičnej divízii po tom, ako sa Deutsche nepodarila fúzia s konkurenčnou spoločnosťou Commerzbank.


Na francúzskych vojakov v Mali zaútočila odnož al-Káidy

JNIM: Francúzi a ich africkí spojenci dostali výstrahu.

DAKAR. Malijská odnož al-Káidy sa prihlásila k zodpovednosti za nedeľný samovražedný bombový útok na francúzske sily, ktorý si podľa miestnych predstaviteľov vyžiadal v meste Gao na severe Mali životy štyroch civilistov. Informovala o tom v pondelok americká organizácia SITE, ktorá monitoruje aktivity militantov na internete. Militanti napojení na al-Káidu, známi pod skratkou JNIM, uviedli, že samovražedný útok - popri piatkovom útoku na sídlo medzinárodnej vojenskej koalície piatich afrických krajín G5 - bol odkazom "Francúzom a ich africkým spojencom". Malijské ministerstvo pre vnútornú bezpečnosť uviedlo, že pri nedeľnom útoku utrpelo zranenia 31 ľudí vrátane ôsmich francúzskych vojakov. Organizácia SITE tiež informovala, že militanti z JNIM sa prihlásili aj k sobotňajšiemu útoku, pri ktorom zahynuli štyria malijskí vojaci. V piatok sa terčom teroristického útoku v Mali stalo sídlo medzinárodnej vojenskej koalície piatich afrických krajín G5 - Burkiny Faso, Čadu, Mali, Mauritánie a Nigeru - bojujúcej proti islamistom v sahelskej zóne. Útok si vyžiadal životy najmenej šiestich osôb.


Amnesty upozorňuje na nezrovnalosti vo vykazovaní vývozu zbraní zo Slovenska

Výklad neziskovky je absolútne nesprávny, reaguje ministerstvo.

BRATISLAVA. Nezisková organizácia Amnesty International Slovensko upozorňuje na nezrovnalosti vo výročnej správe ministerstva hospodárstva o vývoze zbraní zo Slovenska. Podľa mimovládky je výročná správa zavádzajúca a neposkytuje informácie o reálnej hodnote vyvezených výrobkov obranného priemyslu. Agentúru SITA o tom informovala Kristína Kironská z Amnesty International Slovensko. Ako sa ďalej uvádza v stanovisku neziskovej organizácie, rezort hospodárstva vo výročnej správe uvádza rok, keď bolo udelené povolenie na vývoz a nie keď boli zbrane reálne vyvezené."Upozorňujeme na nezrovnalosti vo vykazovaní vývozu zbraní konkrétne na vývoze do Saudskej Arábie. Tento problém sa však týka vykazovania do všetkých krajín," uvádza stanovisko mimovládky. Podľa jej predstaviteľov je problémom súhrnná správa, podľa ktorej Slovenská republika nevyviezla do Saudskej Arábie žiadne zbrane. "Amnesty International Slovensko zistila, že údaje, ktoré Slovenská republika poskytla v správach vyplývajúcich zo Zmluvy o obchodovaní so zbraňami a registra konvenčných zbraní Organizácie spojených národov za rok 2016, uvádzajú, že Slovensko vyviezlo do Saudskej Arábie mínomety, raketomety, ťažké guľomety aj samopaly. Vo výročnej správe za rovnaké vykazovacie obdobie však Saudská Arábia nefiguruje ako cieľová krajina vývozu. Z výročnej správy je teda možné mylne sa domnievať, že Slovenská republika do Saudskej Arábie v roku 2016 nevyviezla žiadne zbrane," dopĺňa stanovisko."Žiadame ministerstvo, aby okamžite zrušilo túto netransparentnú, svojvoľnú a zavádzajúcu prax. Žiadame, aby metodiku spracovania výročnej správy upravovala právna norma, ktorá bude spĺňať odporúčania vyplývajúce zo Zmluvy o obchodovaní so zbraňami, konkrétne bude uvádzať informácie o konkrétnych množstvách a hodnotách udelených licencií podľa jednotlivých kategórií, o skutočných transferoch konvenčných zbraní, o konečných užívateľoch či o dátume rozhodnutia o udelení licencie,“ uzavrela Kamila Gunišová, vedúca kancelárie Amnesty International Slovensko. Podľa ministerstva hospodárstva je výklad neziskovej organizácie Amnesty International Slovensko absolútne nesprávny. Ministerstvo odmieta akékoľvek vyjadrenia o tom, že správa o vývoze zbraní zavádza, pričom tlačové oddelenie podotklo, že po celý čas s mimovládkou komunikujú a poskytli im všetky potrebné podklady. "Napriek opakovanej komunikácii rezortu hospodárstva predstavitelia Amnesty International zrejme nemajú záujem pochopiť problematiku a najmä metodiku spracovania údajov vývozu zbraní. Ministerstvo hospodárstva postupuje maximálne transparentne, nezatajuje žiadne informácie o vývoze zbraní a dôrazne odmieta akékoľvek pokusy o zavádzanie zo strany Amnesty International," napísalo ministerstvo. Rezort tiež pripomenul, že všetky údaje a reálne informácie o vývoze zbraní zverejňuje.


USA bombardovali Asadove milície. Neuposlúchli varovanie

Rusko hovorí o porušení sýrskej suverenity.

DAMASK. Americké letectvo vo štvrtok bombardovalo konvoj milícií, ktoré bojujú po boku vládnych jednotiek. Útok sa odohral pri hraniciach s Irakom a Jordánskom. Podľa nemenovaného amerického činiteľa, ktorého citovala agentúra Reuters, išlo o obranu. Konvoj mal ohrozovať vojenskú základňu Tanf, v ktorej operujú jednotky USA a Británie. "Konvoj nereagoval na početné varovanie, aby sa nepribližoval k základni," uviedol vo štvrtok vo Washingtone činiteľ amerického ministerstva obrany. Z doterajších informácií nie je zatiaľ jasné, ktoré jednotky presne v konvoji boli. Išlo ale o prívržencov sýrskeho režimu. V oblasti základne operujú okrem iného iránske šiítske jednotky, ktoré v sýrskej vojne podporujú prezidenta Asada. Podľa webu televízie Al-Arabíja štvrtkovému náletu predchádzalo varovanie Rusom, ktorí bojujú na strane sýrskeho režimu. Rusko nálet odsúdilo. USA ním podľa Moskvy porušili suverenitu Sýrie a pri nálete vraj zomreli aj civilisti, vyhlásil námestník ruského ministra zahraničia Gennadij Gatilov. O úmrtí civilistov zatiaľ hovorí len ruská strana. "Každá vojenská akcia zhoršuje situáciu v Sýrii a ohrozuje politický proces, najmä keď je vedená proti sýrskej armáde," citovala agentúra Ria Novosti Gatilov. Námestník ruského ministra dodal, že takáto akcia je "absolútne neprijateľná a predstavuje porušenie suverenity Sýrie".


V parížskom vlaku sa narodilo dieťa. Do 25 rokov bude jazdiť zadarmo

Narodenie bábätka na chvíľu prerušilo dopravu na príslušnej linke.

PARÍŽ. V jednom z parížskych prímestských vlakov sa narodilo dieťa, pričom od dopravnej spoločnosti RATP dostalo do daru jazdné zadarmo až do jeho 25 rokov. Spoločnosť o radostnej udalosti informovala prostredníctvom sociálnej a mikroblogovacej siete Twitter, kde uviedla, že chlapec sa narodil vo vlaku v centre Paríža. O matku s novorodeniatkom sa postarali záchranári, ktorí ich odviedli do najbližšej nemocnice. Narodenie bábätka na chvíľu prerušilo dopravu na linke RER A, ktorá je už ale pojazdná. Správa o "neohlásenom pôrode" sa tiež objavila na obrazovkách ostatných parížskych vlakov.Mnoho Parížanov správu o narodení chlapca na sociálnych sieťach privítalo s radosťou. Niektorí však poznamenali, že darček od RATP nie je až takou dobrou správou, keďže vlakovú dopravu vo francúzskej metropole často narušujú štrajky a iné incidenty.


O americkej základni v Poľsku ani sankciách voči Rusku na rokovaní NATO nehovorili

NATO v posledných rokoch zvýšilo svoju prítomnosť vo východnej časti Aliancie vrátane Poľska.

BRUSEL. Stála americká základňa v Poľsku alebo prehodnotenie medzinárodných sankcií voči Rusku neboli témou štvrtkových rokovaní ministrov obrany 29 členských krajín Severoatlantickej aliancie v Bruseli. Uviedol to generálny tajomník NATO Jens Stoltenberg počas stretnutia s novinármi. "Nebola žiadna diskusia o poľskom návrhu," upozornil šéf Aliancie novinárov. Pripomenul však, že NATO v posledných rokoch zvýšilo svoju prítomnosť vo východnej časti Aliancie vrátane Poľska, keď po prvý raz v histórii NATO sú bojové prápory aj v pobaltských štátoch a v Poľsku. Dodal, že spojenci majú v Poľsku rôzne útvary a na jeho území sa chystajú vybudovať protiraketovú obranu, čo znamená konštantnú prítomnosť NATO. Rovnako podľa neho vidieť aj zvyšovanie prítomnosti USA v Európe a americký 40-percentný nárast financovania USA v rámci Európskej iniciatívy zaistenia (ERI). Na otázku, ako vníma snahy novej talianskej vlády zmierniť sankčný režim proti Rusku, Stoltenberg spresnil, že ministri o sankciách nehovorili. Pripomenul, že cieľom sankcií nie je izolovať Rusko, ale sú reakciou na porušenie medzinárodných pravidiel, ako bola napríklad anexia Krymu, čo musí mať dôsledky. "V skutočnosti sa usilujeme o lepší vzťah s Ruskom. Celá Aliancia stojí za duálnym prístupom k Rusku - obrana a dialóg. Rusko je našim susedom a musíme sa pokúsiť zlepšiť naše vzťahy," uviedol. To, o čom ministri rokovali, boli záväzky ich krajín zvyšovať príspevky na obranu podľa princípu spravodlivejšieho zdieľania nákladov, či už v podobe financií, spôsobilostí alebo účasti na misiách. Stoltenberg uviedol, že má prvé rozpočtové odhady za rok 2018. Ocenil, že štyri po sebe idúce roky výdavky všetkých spojencov skutočne rástli, že pribúdajú krajiny, ktoré vynakladajú dve percentá HDP na obranu - tohto roku by to malo byť osem krajín - a že 15 spojencov má plány urobiť tak do roku 2024. "Európski spojenci a Kanada v tomto roku očakávajú skutočný nárast výdavkov o 3,8 percenta. Znamená to, že od roku 2014 európski spojenci a Kanada vynaložia na obranu 87 miliárd dolárov," konštatoval Stoltenberg. V tejto súvislosti dodal, že spojenci sa zaviazali investovať 20 percent svojich výdavkov na obranu na modernizáciu vybavenia, čo by ešte v tomto roku malo zrealizovať 15 členských krajín NATO. Téma výdavkov na obranu bude patriť k hlavným bodom rokovaní aj na budúci mesiac počas summitu NATO v Bruseli (11.-12.7.), pričom Stoltenberg vyjadril nádej, že členské krajiny aj počas tohto vrcholného stretnutia potvrdia svoje rozpočtové záväzky.


Južná Kórea žiada maďarské orgány, aby zhabali loď, ktorá spôsobila zrážku na Dunaji

Podľa denníka Korea Times maďarské orgány umožnili, aby loď pokračovala v plavbe už na druhý deň po tragickej nehode.

BUDAPEŠŤ. Ministerstvo zahraničných vecí Južnej Kórey žiada od maďarských orgánov, aby dočasne zhabali výletnú loď Viking Sygin, informoval v utorok spravodajský server Ma.hu. Výletná loď podľa doterajších výsledkov vyšetrovania spôsobila minulú stredu v Budapešti tragickú zrážku s vyhliadkovou loďou Hableány, pri ktorej zahynulo najmenej deväť ľudí. Sedem pasažierov zachránili z Dunaja, nezvestných je ešte 19 ľudí vrátane dvoch členov maďarskej posádky. Podľa denníka Korea Times maďarské orgány umožnili, aby Viking Sygin pokračovala v plavbe už na druhý deň po tragickej nehode s tým, že všetky dôkazy z nej už zhromaždili. Kórejská požiadavka by podľa Ma.hu znamenala, že by sa výletná loď Viking Sygin, ktorá s iným kapitánom smerovala do Nemecka, musela vrátiť do Budapešti. Tam by mala zostať až do ukončenia vyšetrovania okolností zrážky a začatia odškodnenia kórejských i maďarských pozostalých. Ukrajinského kapitána Viking Sygin zadržala polícia a vypočula ho ako podozrivého z ohrozenia lodnej dopravy s následkom smrti. Kapitán odmieta zodpovednosť za spôsobenie zrážky. Medzi odborníkmi rezonuje najviac otázka, či kapitán splnil všetky povinnosti týkajúce sa predbiehania menšej lode pod piliermi mosta v silnom daždi a silnom prúdení vody pri vysokej hladine Dunaja, či dal zreteľne najavo zámer predbiehať a či nemal s týmto manévrom počkať. Šéf spoločnosti Viking River Cruises Torstein Hagen v utorok vydal vyhlásenie, v ktorom vyjadril sústrasť pozostalým a všetkým, ktorých sa nehoda dotkla. Vyjadril snahu plne spolupracovať s maďarskými orgánmi a poskytnúť všetky prostriedky potrebné k prebiehajúcemu vyšetrovaniu.


Eurokomisárka, ministerka aj syn diktátora. Kto mal firmu v daňovom raji na Bahamách?

Dane obchádzali svetoví politici v Paname aj na Bahamách. Ostrovný štát ich neprezradí, je to preň výhodný biznis.

NASSAU, BRATISLAVA. Neelie Kroesová, bývalá európska komisárka pre hospodársku súťaž, cestovala po celej Európskej únii a upozorňovala nadnárodné korporácie, že nemôžu utekať pred európskymi pravidlami a vyhýbať sa plateniu daní. Komisárka, ktorá bola podľa magazínu Forbes päťkrát v rebríčku najvplyvnejších žien, však sama šéfovala firme v daňovom raji. Dokazujú to dokumenty zverejnené Medzinárodným konzorciom pre investigatívnu žurnalistiku (ICIJ). Keď sa Kroesová stala v roku 2004 komisárkou, priznala pôsobenie v takmer šesťdesiatich firmách. Spoločnosť Mint Holding Limited so sídlom na Bahamách však nespomína. Spoločnosť bola financovaná Spojenými arabskými emirátmi, ktoré mali vtedy záujem o kúpu aktív energetickej spoločnosti Enron krátko pred jej krachom. „Moja klientka súhlasí, že mala formálne túto pozíciu priznať,“ povedal pre holandský denník Het Financieele Dagblad Kroesovej právnik. Ten však tvrdí, že Kroesová si myslela, že firma už je zlikvidovaná a že nikdy za pozíciu nedostala plat a spoločnosť bola nefunkčná. Viac ako 1,3 milióna dokumentov z bahamského korporátneho registra získal denník Süddeutsche Zeitung. V zozname sú mená riaditeľov a vlastníkov vyše 175-tisíc bahamských spoločností. Podľa ICIJ zoznamy ukazujú, ako boháči z celého sveta využívajú daňové raje na vlastníctvo víl, jácht či vzácneho umenia. Všetko s daňovými výhodami a anonymne. Únik dát päť mesiacov po zverejnení Panama Papers odhalilo v zoznamoch viac vysokopostavených mien. Britská ministerka vnútra Amber Ruddová bola podľa BBC v minulosti šéfkou dvoch bahamských spoločností. Napriek tomu, že nie sú náznaky, že firmy využívala na vyhýbanie sa daňovým povinnostiam, bola prepojená na spoločnosť nakupujúcu diamanty zo Sibíri na neregulovanej burze aj na firmu, ktorú vyšetrovala polícia za podvody. Keď v apríli kritizovali bývalého premiéra Davida Camerona za to, že sa vyhol zdaneniu dedičstva a že jeho otec mal na Bahamách offshorovú firmu, Ruddová sa ho zastávala. Okrem iného povedala, že boj proti daňovým rajom bol jednou z priorít Cameronovej vlády. Sama však účasť v dvoch spoločnostiach nikdy nepriznala. V databáze nefigurujú žiadne firmy prepojené na Slovensko alebo Česko. Podľa denníka Guardian má založenie schránkových firiem na Bahamách výhodu v tom, že krajina nezdaňuje príjmy, kapitálové zisky, výnosy či dedičstvo a všetko prebieha anonymne. A to napriek tomu, že malé súostrovie tvrdí, že sú transparentní a majú verejný register firiem. Poskytovatelia služieb offshore spoločností sa na budúci týždeň chystajú prezentovať svoje služby klientom na konferencii v Panama City. Medzi sponzormi konferencie je pritom aj oficiálny znak Bahám ???. „Načo myslíte, že sú tam? Aby propagovali pláže? Chodia po celom svete a hovoria: prineste nám svoje peniaze. Ľudia posielajú peniaze do Nassau, pretože vedia, že je to bezpečné. Dokonca aj v porovnaní so Švajčiarskom je Nassau daňovým rajom číslo jeden,“ hovorí pre Guardian Mark Morris, radca Európskeho parlamentu a organizácie Tax Justice Network. Bahamy napriek tomu tvrdia, že „netolerujú špinavé peniaze“, píše ICIJ. Účty a firmy na Bahamách podľa ICIJ využívali rôzne skupiny ľudí. Syn bývalého čilského diktátora Augusta Pinocheta využil bahamskú firmu, aby presunul 1,3 milióna dolárov svojmu otcovi. Firmu tu mal aj argentínsky prezident Mauricio Macri či bývalí politici z Ukrajiny alebo Grécka. Kanadský minister financií William Francis Morneau v apríli sľúbil, že kanadská vláda prudko zakročí proti daňovým únikom. „K tomuto budeme mať naozaj čo povedať,“ povedal podľa The Canadian Press po tom, čo sa v Panama Leaks objavili mená viacerých Kanaďanov. Zatajil však, že sám kedysi šéfoval firme v daňovom raji na Bahamách. Podľa Süddeutsche Zeitung však firma plnila poradnú funkciu a Morneau sa funkcie vo vedení vzdal ešte predtým, ako sa stal ministrom. V zozname je aj islamská banka, ktorá podľa USA pomáhala financovať terorizmus. Podľa odborníkov na daňové úniky sa však situácia na Bahamách zatiaľ nezmení. Bahamy tvrdia, že poskytovanie dát o klientoch je príliš riskantné a medzinárodné pravidlá dodržujú radšej prostredníctvom dohôd s jednotlivými krajinami. Daňové raje sa im totiž oplatia - len v tomto roku by mohli Bahamy na poplatkoch za offshore spoločnosti zarobiť 17,7 milióna dolárov.


Dôvera občanov v políciu sa zvýšila

Prieskum Focusu: Najdôveryhodnejšou slovenskou inštitúciou je armáda.

Bratislava. Dôvera občanov v národné inštitúcie sa po marcovom prepade v súvislosti s vraždou novinára Jána Kuciaka a jeho snúbenice Martiny Kušnírovej v novembri 2018 zvýšila. Vyplýva to z prieskumu Eurobarometer. V marci po vražde napríklad polícii dôverovalo 38 percent opýtaných, v novembri toho istého roka jej verilo 45 percent. Oproti priemeru EÚ, kde polícii dôveruje 72 percent respondentov, je však toto číslo pomerne nízke. Vláde SR v marci dôverovalo 21 percent opýtaných, v novembri už 32. Najdôveryhodnejšou slovenskou inštitúciou je armáda, ktorej verí 59 percent opýtaných. "Udalosti z februára a marca minulého roka naozaj stoja za poklesom dôvery voči vláde a polícii. A práve relatívne úspešné vyšetrovanie a zatknutie podozrivých stojí za návratom tej dôvery," komentoval výsledky politológ Pavol Baboš. O niečo vyššiu dôveru majú Slováci v európske inštitúcie. Európskej komisii dôveruje 43 percent opýtaných, Európskemu parlamentu 46 percent. Európskej únii vo všeobecnosti dôveruje 43 percent Slovákov a v priemere 42 percent občanov EÚ.


Menštruácia nemení len nálady, ale aj ženský mozog

Hladiny estrogénu každý mesiac zväčšujú objem šedej aj bielej mozgovej hmoty v centre pre pamäť, nálady a emócie.

BRATISLAVA. V zdravom ženskom tele nastáva každý mesiac mnoho zmien. Muži ich môžu vnímať len ako nepríjemné zmeny nálad. O niektorých tušia len samotné ženy. Jedna zmena však teraz vedcov prekvapila – každý mesiac sa ženám mení aj štruktúra mozgu. Konkrétne v hipokampe, centre pre pamäť, nálady a emócie. Naznačila to malá štúdia vo vedeckom časopise Nature Scientific Reports.  Meniace sa hladiny hormónov nevplývajú len na plodné a neplodné dni. Pravidelne menia aj veľkosť šedej a bielej mozgovej hmoty v hipokampe. Nie je úplne jasné, ako tieto zmeny ovplyvňujú správanie žien. Pri štúdii zatiaľ skúmali len 30 dobrovoľníčok, ktorým robili aj MRI sken mozgu. Preto je nutné, aby prebehla aj na väčšej vzorke. Výsledky by mohli pomôcť odhaliť tajomstvá predmenštruačného syndrómu (PMS). Niektoré ženy počas neho zažívajú príznaky ako apatia a zmeny nálad, ktoré sú porovnateľné s depresívnou epizódou – označuje sa ako predmenštruačná dysforická porucha (PMDD).  „Aby sme túto poruchu lepšie pochopili, musíme najprv zistiť, aký mesačný rytmus mozgu majú zdravé ženy,“ uvádza v tlačovej správe Inštitútu Maxa Plancka autorka výskumu Julia Sacherová. „Až potom môžeme odhaliť rozdiely u osôb trpiacich PMDD.  DOI: doi:10.1038/srep32833


Do europarlamentu kandiduje za Sme rodina aj kozmonaut Bella

Hnutie oficiálne odovzdalo na ministerstve kandidačnú listinu.

BRATISLAVA. Hnutie Sme rodina oficiálne odovzdalo na Ministerstve vnútra kandidačnú listinu na posty poslancov do Európskeho parlamentu. Zoznam 14 kandidátov hnutia doplnil slovenský kozmonaut Ivan Bella, ktorý bude kandidovať zo štvrtého miesta. TASR o tom informovalo tlačové oddelenie Sme rodina. Lídrom kandidátky je podpredseda hnutia Peter Pčolinský, z druhého miesta bude kandidovať poslanec Národnej rady Ľudovít Goga. Z tretieho miesta kandiduje poslankyňa Petra Krištúfková. "Ja sa pomoci rodinám a matkám venujem tu v slovenskom parlamente už tri roky a toto je oblasť, ktorej by som sa chcela venovať aj v Európskom parlamente. Sú to predsa základné princípy európskeho piliera sociálnych práv, ktorý v roku 2017 predložila Európska komisia a Slovensko sa pod ňu taktiež podpísalo," povedala Krištúfková. K zvyšným kandidátom po oficiálnom rokovaní pribudol aj prvý slovenský kozmonaut a bývalý stíhací pilot Ivan Bella.


Rodičia klientov z Čistého dňa žiadajú na videu ospravedlnenie od Blahovej

Určite neprijímam žiadnu svoju vinu, reaguje na kritiku poslankyňa Natália Blahová (SaS), ktorá spustila kauzu Čistý deň.

BRATISLAVA. Rodičia klientov resocializačného centra Čistý deň žiadajú od poslankyne Natálie Blahovej (SaS), ktorá svojím blogom o údajne zneužitej maloletej Natálii spustila rovnomennú kauzu, aby sa im za to ospravedlnila. Svedčí o tom videonahrávka z poslaneckého prieskumu, ktorý sa v resocializačnom zariadení Čistý deň uskutočnil minulý utorok 8. novembra. Rodičia klientov zariadenia, klienti aj jeho zamestnanci v ňom obviňujú Blahovú, že v kauze údajne zneužívanej maloletej Natálie klamala, nevypočula si druhú stranu a poškodila zariadenie aj jeho chovancov. Video poslala médiám jedna z matiek chovankýň Monika Janošková. "Túto videonahrávku som poslala preto, aby konečne zaznel náš hlas, lebo doteraz nikto nechce počúvať nás rodičov (klientov), ktorí od začiatku hovoríme, až 'kričíme', že so zariadením ako takým a jeho zamestnancam, sme spokojní, nemáme žiadny problém, vždy sme dostatočne informovaní o našich deťoch," povedala Janošková pre denník SME. Kauza, ktorú zverejnením blogu o Natálii na začiatku septembra, spustila Blahová, stále nie je ukončená. Situáciu v centre vyšetruje polícia. Ministerstvo práce a sociálnych vecí by v najbližších dňoch malo rozhodnúť, či odoberie Čistému dňu akreditáciu.   Vyše štvorminútové video sa začína záberom na plagát s Natáliou Blahovou. "Pani Blahová môžete sa hanbiť", je napísané na malom plagáte, ktorý je umiestnený nad hlavou poslankyne v miestnosti zariadenia Čistého dňa, v ktorom sa minulý týždeň stretla s rodičmi jeho klientov a zamestnancami. Na videu rodičia a zamestnanci obviňujú poslankyňu, že skutočnosti, ktoré zverejnila v blogu o údajne znásilnenej Natálii, sú lož. Napísala ho podľa nich tendenčne a mala by sa ospravedlniť za poškodenie dobrého mena zariadenia. Blahová v blogu priniesla príbeh 14-ročnej Natálie, ktorú údajne v resocializačnom zariadení Čistý deň zneužil v ňom pracujúci terapeut. Blahová odmieta, žeby blog o údajnom znásilnení Natálie v zariadení napísala jednostranne. "Nevychádzalo to z výpovede jednej matky. Vychádzala som z výpovedí viacerých ľudí, myslím, že až nejakých šiestich," vysvetľuje poslankyňa. Nesúhlasí takisto ani s výhradou, že by zariadeniu a jeho klientom svojou medializáciou príbehu Natálie poškodila. "Určite neprijímam žiadnu svoju vinu." V reakcii na kauzu ministerstvo práce a sociálnych vecí začalo v zariadení v spolupráci s Generálnou prokuratúrou kontrolu. Polícia zriadila na vyšetrovanie prípadu šesťčlenný vyšetrovací tím. Ministerstvo zároveň rozhoduje o návrhu akreditačnej komisie, aby zariadeniu odobralo akreditáciu. Momentálne podľa Daniely Rodinovej z jeho tlačového odboru prebieha dokazovanie. Kedy by mohlo padnúť rozhodnutie nešpecifikovala. Ak dôjde k odobratiu akreditácie, Čistý deň sa voči tomu bude môcť odvolať k ministrovi práce Jánovi Richterovi (Smer). Okrem Natálie, ktorá mala byť v zariadení sexuálne zneužitá priniesli médiá za posledné dva mesiace príbehy aj iných chovancov, ktorí takisto hovorili o zneužívaní. Dnes 16-ročná Natália sa momentálne nachádza v Komunite Ľudovítov v Polome. Do zariadenia bola prevezená po prevalení kauzy. Minulý týždeň Okresný súd v Bratislave rozhodol, že v ňom zostane až do konca augusta budúceho roka. Potom by sa mala na základe svojho priania vrátiť k svojej mame Drahomíre.   Tento text ste mohli čítať vďaka tomu, že platíte za obsah. Vážime si to.


Šéfku tureckej pobočky Amnesty a ďalších aktivistov obvinili z terorizmu

Jedenásť obvinených aktivistov majú teraz postaviť pred súd.

ISTANBUL. Prokuratúra v Istanbule vzniesla obvinenia z členstva v teroristických skupinách a napomáhania týmto skupinám voči riaditeľke tureckej pobočky organizácie Amnesty International Idil Eserovej a ďalším desiatim ľudskoprávnym aktivistom, zadržaným začiatkom júla pri policajnom zásahu v hoteli neďaleko Istanbulu, kde sa mal konať seminár o digitálnej bezpečnosti. Agentúra AP o tom informovala s odvolaním sa na správu tureckej tlačovej služby Anadolu. Vyšetrovanie v danom prípade sa podľa nej skončilo a 11 obvinených aktivistov majú teraz postaviť pred súd. Osem z nich vrátane dvoch cudzincov - Nemca Petra Steudtnera a švédskeho občana Aliho Gharaviho - sa nachádza vo vyšetrovacej väzbe, zvyšných troch medzičasom prepustili na slobodu. Napomáhanie ozbrojeným teroristickým organizáciám malo spočívať v komunikácii s osobami podozrivými z napojenia na kurdských a ľavicových militantov, ako aj na hnutie pod vedením moslimského duchovného Fethullaha Gülena žijúceho v Spojených štátoch. Ten podľa tureckej vlády stojí za vlaňajším pokusom o vojenský prevrat v Turecku. Agentúra DPA informovala, že prokuratúra požaduje pre uvedeného nemeckého aktivistu trest 15 rokov väzenia. V reakcii na zadržanie Petra Steudtnera nemecká vláda v júli varovala pred cestovaním do Turecka a spochybnila ďalšie ručenie za investície v tejto krajine.


Hongkongská ekonomika sa dostala do recesie, dôvodom sú protesty

Hrubý domáci produkt sa medzikvartálne znížil o 3,2 percenta.

HONGKONG. Ekonomika Hongkongu sa v 3. kvartáli dostala do recesie. Dôvodom sú politické turbulencie a masové protesty. Hrubý domáci produkt (HDP) za tri mesiace od júla do septembra medzikvartálne padol o 3,2 %, uviedol štatistický úrad vo svojom predbežnom odhade. To bol najprudší pokles hongkonskej ekonomiky od finančnej a hospodárskej krízy pred 10 rokmi. Experti počítali so znížením HDP len o 0,6 %. Keďže ekonomika bývalej britskej kolónie už 2. štvrťroku klesla o 0,5 %, znamená to, že upadla do recesie. Počas letných mesiacov zaznamenali takmer všetky oblasti ekonomiky výrazný pokles. Dvojciferne padli investície a dovoz. Vývoz sa medzikvartálne znížil o 7 %. Len verejné výdavky v porovnaní s predchádzajúcim štvrťrokom vzrástli. Obyvatelia Hongkongu už 5 mesiacov demonštrujú proti vláde a proti snahám Číny zvýšiť svoj vplyv v tomto poloautonómnom regióne. Masové protesty sa v Hongkongu začali 9. júna. Demonštranti pôvodne žiadali správkyňu Hongkongu Carrie Lamovú, aby jej vláda stiahla sporný zákon o extradícii. Hongkonské úrady minulý týždeň oficiálne stiahli tento nepopulárny zákon, ktorý by umožňoval vydávanie osôb podozrivých zo spáchania trestných činov do pevninskej Číny. Stiahnutie zákona oznámila Lamová 4. septembra. Demonštrantom to však nestačí a medzičasom požadujú aj Lamovej odstúpenie, nezávislé vyšetrovanie neprimeraného násilia zo strany polície na protestoch, prepustenie zatknutých osôb, zrušenie obvinenia zo "vzbury", ako aj politické reformy a skutočne slobodné voľby.


Hrčka sa ospravedlnil riaditeľkám, problémy budú riešiť spoločne

Starosta Petržalky uznal, že svojim nariadením spôsobil pochybenie a právnu neistotu.

BRATISLAVA. Starosta bratislavskej Petržalky Ján Hrčka priznal pochybenia zo strany mestskej časti a verejne sa v piatok ospravedlnil riaditeľkám tunajších materských škôl. Stalo sa tak po spoločných rokovaniach oboch strán na upokojenie situácie, ktorá vyvrcholila nedávnou abdikáciou 21 z 24 riaditeliek škôlok. Obe strany sa dohodli na spolupráci, a to aj v súvislosti so všeobecne záväzným nariadením (VZN), ktoré má starosta naďalej v pláne predložiť. "Dovoľte mi verejne priznať a ospravedlniť sa za pochybenia mestskej časti, ktoré vás mohli uviesť do právnej neistoty. Takisto sa ospravedlňujem za svoje výroky, ktoré mohli byť v niektorých prípadoch chápané ako urážlivé, alebo znevažujúce vašu prácu," vyhlásil na tlačovej besede Hrčka. Pochybenia a nedorozumenia podľa neho vznikli na oboch stranách, do budúcnosti sa ich chcú vyvarovať. Výsledkom rokovaní je tiež dohoda o vytvorení pracovnej skupiny, ktorá bude pri riešení situácie v materských školách využívať aj odborný potenciál riaditeliek škôlok. Pripravované kroky a návrhy v záujme Petržalčanov a ich detí chcú vzájomne konzultovať a pripomienkovať. "Dohodli sme sa na spolupráci. Našim záujmom je spolupracovať s mestskou časťou a chceme naozaj spraviť všetko pre našich najmenších Petržalčanov," poznamenala Emília Šimková, riaditeľka materskej školy na Pifflovej ulici. Mestská časť sa zároveň zaviazala dodržiavať všetky právne predpisy súvisiace s prevádzkou a riadením materských škôl. Podľa starostu teda nebude nijakým spôsobom obmedzovať ich zákonné kompetencie, a to ani odporúčacími kritériami na prijímanie detí do škôlok. Na druhej strane ale zdôraznil, že všeobecne záväzné nariadenie o čiastočnej úhrade nákladov je kompetenciou mestskej časti a je úlohou úradu a poslancov, aby spoločne nastavili pravidlá a finančné hodnoty. Materiál momentálne prechádza pripomienkovaním. "Budeme vzájomne rešpektovať kompetencie a nebudeme si do nich zasahovať, ale budeme sa snažiť vzájomne spolupracovať," poznamenal Hrčka. Obe strany taktiež ubezpečili, že všetky škôlky budú od pondelka fungovať v normálnom režime. Teda aj tie, kde k 31. máju končia na poste po hromadnej abdikácii ich doterajšie riaditeľky. Mestská časť už v tejto súvislosti vypísala výberové konania, do ich ukončenia budú doterajšie riaditeľky poverené vedením škôlok. Do výberových konaní by sa mali opätovne hlásiť aj odchádzajúce riaditeľky. "Prisľúbili sme, že pokiaľ sa dohodneme na spolupráci, tak sa do výberových konaní prihlásime," podotkla Šimková. Abdikácia riaditeliek bola reakciou na vedenie mestskej časti, ktoré podľa nich zasahuje do ich odbornosti a kompetencií a spochybňuje ich postupy a rozhodnutia. Taktiež malo na ne vyvíjať nátlak na protiprávne konanie a porušovanie zákona o ochrane osobných údajov. Spôsob prijímania detí a nariadenie nebolo údajne hlavným dôvodom. Krátko predtým prišiel starosta s návrhom zvýšiť poplatok pre všetky deti, ktoré nemajú trvalý pobyt v Petržalke, na 300 eur mesačne. Za deti s trvalým pobytom v mestskej časti by rodičia aj naďalej platili poplatok 30 eur mesačne. Samospráva chce týmto návrhom všeobecného záväzného nariadenia vyriešiť dlhoročný problém, spočívajúci v tom, že mnoho prijatých detí malo trvalý pobyt mimo Petržalky, alebo boli mladšie ako tri roky. Mestská časť zároveň pripravuje kroky na rozširovanie kapacít škôlok aj riešenie problému s nedostatkom pedagogického a nepedagogického personálu.


PÍŠE JURAJ MESÍKMiliardári a mužíci Putinovho samoderžavia

Ruská veda

Súmrak sputnikov

Miliardári a mužíci

Chorá krajina

Tretia časť voľného seriálu o dnešnom Rusku.

Autor je občiansky aktivista. Že fašisti vztyčujú ruské zástavy pred župným úradom v Banskej Bystrici neprekvapuje: slovenskí fašisti síce intuitívne, ale o to jasnejšie chápu, že súčasné Rusko je presne taký štát, po akom tak veľmi túžia. Čo trochu prekvapuje, je nadšenie, ktoré pre Putinovo samoderžavie prejavujú zostávajúce zvyšky ľavicovo zmýšľajúcich voličov - či už radikálnych ľavých, alebo ľavičiarov sociálno-demokratického razenia. Ak sa teda dá o nejakej sociálnej demokracii na Slovensku vôbec ešte hovoriť. Zaujímaví pritom nie sú kváziľavičiari zamestnaní na Rusmi založených vysokých školách, v Kremľom Všetci ruskí miliardári sa vynorili v priebehu minulých 25 rokov zdanlivo z ničoho. V skutočnosti práve tak ako mnohí zo slovenských a z českých zbohatlíkov, aj tí ruskí vzišli najmä z privatizácie a rozkrádania štátneho majetku a zo štátnych kontraktov. sponzorovaných pracoviskách akadémie vied, majitelia rozličných firiem závislých od ruských zákaziek a kapitálu, ani slovenskí politici s nádejou očakávajúci gazpromovský blahobyt Gerharda Schroedera po odchode na politický dôchodok doma. Platení propagandisti sú čitateľní: neuspeli na Západe, obrátili sa na Východ. Oživení agenti starej komunistickej Štátnej bezpečnosti sú zrozumiteľní, rovnako ako tí, ktorých Kremeľ motivuje cez sponzoring konferencií, vydávanie článkov alebo kníh, či  cez výlety povedzme na exotickú Kamčatku. Oproti celkovému počtu ľavicovo orientovanej verejnosti je ich však len malá, aj keď agilná časť. Otázka je, čo robí Putinstan atraktívny pre masu ostatných ľavicovo orientovaných občanov Slovenska i Česka. Dá sa predpokladať, že popri celkovom chaose v hlavách ľudí vystavených mohutnej paľbe dezinformácií, hrá pri tichej láske starších ľavicovo orientovaných občanov k režimu v Rusku aj známa pravda Čo sa za mladi naučíš, na staré kolená akoby si našiel. Dnešní štyridsiatnici a starší prežili v detstve systematické a dlhodobé vymývanie mozgov, ktoré predkladalo sovietske Rusko ako krajinu sociálnej rovnosti a spravodlivosti. Vedeli sme síce – lebo to sa nepodarilo utajiť ani komunistom - že Rusi sú chudáci, ale verili sme tomu, že sú si vo svojej biede aspoň spravodlivo rovní. Mnohí si po kolapse ZSSR nestihli všimnúť, že sa presadili úplne iné hodnoty ako pre všetkých spoločne rovnaká bieda – aj keď pri moci zostali rovnakí ľudia z KGB a komunistického aparátu. Dnešné Rusko je sociálne polarizovanejšia krajina ako väčšina „starých“ kapitalistických krajín, ktoré mali to šťastie, že ich komunisti a Rusi nikdy neovládli. Skutočného ľavicovo orientovaného človeka by mala odpudzovať ako tchor: ale neodpudzuje. Pozrime sa preto na pár čísel, ktoré najvýstižnejšie opisujú realitu. Sociálna nerovnosť sa dá pomerne objektívne merať viacerými štandardizovanými spôsobmi. Jeden z nich sa volá Giniho index. Vymyslel ho pred viac ako sto rokmi taliansky sociológ Corrado Gini a číselne vyjadruje rozloženie príjmov v spoločnosti na rebríčku od 0 do 1. Giniho index nula by znamenal, že všetky rodiny v spoločnosti majú rovnaký príjem. Giniho index 1 naopak znamená, že všetky príjmy v skupine idú do vrecka jedinej rodiny. Takéto hodnoty, samozrejme, v realite neexistujú. Výpočet Giniho indexu je zložitý, ale jeho hodnota podáva dobrú informáciu o distribúcii príjmov rodín v rôznych štátoch na svete. V ktorých krajinách majú rodiny najvyrovnanejšie príjmy? Asi neprekvapí, že medzi ne patria všetky krajiny Škandinávie, no medzi krajinami s najvyrovnanejšími príjmami nájdeme aj Slovensko a Česko. Zo 145 krajín v rebríčku Gini z rokov 2012 - 2013, čo sú najčerstvejšie dáta, malo najrovnostárskejšiu spoločnosť Slovinsko s hodnotou 23,7. Nasledovali Ukrajina, Dánsko, Švédsko a Česko s hodnotou 24,9. Slovensko je s hodnotou 26,0 na ôsmom mieste. Spomedzi iných krajín malo Nemecko Giniho index 27,0, Rakúsko 29,2, Maďarsko 30,6 a priemer Európskej Únie bol 30,9. Ako sú na tom v porovnaní s našou prehnitou Európou v „sociálnom a spravodlivom“ Rusku? S hodnotou Giniho indexu 42,0 bolo Rusko, pred 25 rokmi komunistická krajina bez súkromného vlastníctva majetku, na začiatku poslednej tretiny krajín – medzi Džibuti a Pobrežím Slonoviny na jednej a Ghanou a Burundi na druhej strane. Po páde komunizmu sa stalo v sociálnej nerovnosti „pápežskejším od pápeža“. Možno ešte viac ako abstraktný Giniho index o sociálnej spravodlivosti v ňom naznačia údaje z každoročného rebríčka svetových miliardárov. V aktuálnom svetovom zozname uverejnenom v marci 2016 časopisom Forbes je uvedených dohromady 1810 miliardárov. Najviac – 540 – ich je v USA, teda v najbohatšej krajine sveta. Zaujímavá je druhá najpočetnejšia skupina, 251 miliardárov je z komunistickej Číny. Nemecko s jeho dlhodobo stabilným kapitalizmom a prosperitou má miliardárov 120. Po Nemecku nasleduje práve Rusko so 77 miliardármi. V roku 2015 ich malo Rusko dokonca 88, ale pokles cien ropy a ekonomická kríza posunula jedenástich mimo rebríčka. Všetci ruskí miliardári sa vynorili v priebehu minulých 25 rokov zdanlivo z ničoho. V skutočnosti práve tak ako mnohí zo slovenských a z českých zbohatlíkov, aj tí ruskí vzišli najmä z privatizácie a rozkrádania štátneho majetku a zo štátnych kontraktov. Tých 77 ruských miliardárov sa môže zdať pri povrchnom pohľade ako primerané množstvo. Lenže nie je. Keď dáme počet miliardárov do vzťahu k veľkosti ekonomík jednotlivých krajín, USA síce majú sedemkrát viac miliardárov ako Rusi – lenže americká ekonomika je podľa 17-násobne väčšia. Nemecko má síce 1,6-násobne viac miliardárov, ale hrubý domáci produkt Nemecka – krajiny, ktorej porážku v druhej svetovej vojne Rusi tak pompézne oslavujú - je viac ako trojnásobok ruského. Podobne je ekonomika Číny 10-násobkom ruskej – ale miliardárov je v Číne len trikrát viac. Počet ruských miliardárov je úplne neproporčne vysoký v pomere k veľkosti jeho ekonomiky. Inými slovami, niekoľko desiatok ruských oligarchov kontroluje oveľa väčší podiel z majetku, ako kontrolujú oligarchovia vo vyspelých krajinách. Úmerne tomu zostáva mase mužíkov oveľa menší podiel z už aj tak malej ekonomiky. Výsledkom je pochopiteľne neproporčne veľké ožobráčenie masy Rusov, najmä tých, čo žijú za cestným okruhom Moskvy. Rusko sa dnes nielen v podstate neobmedzenou mocou svojho panovníka – cára pochádzajúceho z KGB -, ale aj štruktúrou majetku viac podobá na feudálne samoderžavie s jeho cárom a vysokou šľachtou ako na normálnu kapitalistickú krajinu. Je triezve predpokladať, že miliardárov je v Rusku viac a oveľa väčší je aj ich majetok. Prečo? Superbohatí Rusi získali svoje majetky zväčša pochybnými cestami kradnutia a korupcie: predstavme si čosi ako mečiarovské rozdávanie a rozkrádanie majetku  „kapitálotvornej vrstve“, ale v ruských dimenziách, teda na steroidoch a priam olympijskom dopingu. Je tiež racionálne predpokladať, že mnohí ruskí zbohatlíci sa svojím skutočným bohatstvom nechvália, ale naopak ho starostlivo skrývajú pod fiktívnymi firmami a majiteľmi roztrúsenými po celom svete, predovšetkým na Západe. Prečo na Západe? Lebo vedia, že tam majú vlastníctvo garantované zákonom. Doma im ho môže cár kedykoľvek odňať. Stačí spustiť vykonštruované alebo aj reálne vyšetrovanie, ako ho nadobudli, a každý ruský oligarcha môže skončiť tak, ako skončil Chodorkovskij – bez majetku a v base - alebo ešte horšie, tak ako Berezovsky – predčasne mŕtvy. Slováci aj Česi vedia, aký vplyv na demokraciu a politiku v ich krajinách majú oligarchovia a finančné skupiny. Mali by preto rozumieť aj tomu, že taká enormná koncentrácia majetku v rukách malej skupiny ľudí, akej sme svedkami v chudobnom a kultúrne zaostalom Rusku, nedáva demokracii v ňom žiadnu šancu. Aj preto, že nedáva možnosť na udržanie dostatočne početnej strednej triedy, ktorá je „ľudským substrátom“ demokracie. Sociálne vrstvenie na niekoľko stoviek majetných, tenkú vrstvu strednej triedy a masu žijúcu v hlbokej chudobe sa nápadne podobá sociálnej štruktúre feudálnych spoločností a nedáva šancu na fungovanie reálnej demokracii. V nej sú potrební občania – nie poddaní mužíci. Ruský špecialista na sociológiu internetu a novinár Igor Eidman tvrdí, že dnešný ruský vládnuci režim je integrálnou časťou svetového ultrapravicového hnutia, ale v „turbo“ verzii: „Kým v epoche fašizmu v prvej polovici 20. storočia sa fašistické hnutia usilovali o zastavenie pokroku, dnes mu už  nehovoria: Zastav sa! Dnes chcú pokrok nielen zastaviť, ale aj obrátiť a vývoj nasmerovať do patriarchálnej minulosti. Vyzývajú na obnovu tých najhorších tradícií minulosti, xenofóbie, náboženskej a sociálnej intolerancie a národného izolacionizmu.“ Že sa takýto feudálny svet zopár stoviek pánov a stoviek miliónov poddaných páči európskym neonacistom a fašistom, sa dá pochopiť. To, že ho nevidí časť ľavicovo zmýšľajúcich Európanov, je ďalšou ukážkou selektívnej slepoty a toho, čo sa nazýva kognitívna dizonancia – schopnosti nevidieť problém v tom, že veria úplne protichodným veciam.   Tento text ste mohli čítať vďaka tomu, že platíte za obsah. Vážime si to.


Británia je podľa amerického exministra financií zúfalá a USA to využijú

Keď jednáte so zúfalým partnerom, stanovíte najtvrdšie podmienky, hovorí Summers.

WASHINGTON/LONDÝN. Zúfalá Británia nebude mať po brexite žiadne páky pri rokovaniach s USA o novej obchodnej dohode, uviedol bývalý americký minister financií Lawrence Summers. Obchodná dohoda medzi Londýnom a Washingtonom sa nebude rodiť ľahko, pretože Británia nebude ochotná akceptovať nevýhodné podmienky, povedal Summers. "Británia nemá žiadnu páku. Británia je zúfalá. Británia nemá nič iné. Rýchlo potrebuje dohodu. Keď jednáte so zúfalým partnerom, stanovíte najtvrdšie podmienky," uviedol Summers v rozhovore pre rozhlasovú stanicu BBC Radio 4. Americký prezident Donald Trump sľúbil, že dohoda medzi USA a Britániou sa uzavrie veľmi rýchlo po tom, čo krajina opustí Európsku úniu, aj keď mnoho analytikov spochybnilo takýto optimizmus. Navyše podľa výpočtov Bloomberg Economics dohoda o voľnom obchode s USA pokryje len zlomok nákladov spojených s brexitom bez dohody. Podľa Summersa akákoľvek dohoda, ktorú by Washington uzavrel, nezlepší vyhliadky britskej ekonomiky. "Považujem za nepravdepodobné, že obchod medzi Britániou a USA sa výrazne zvýši, a za takmer nemysliteľné, že by bol tento nárast taký veľký, aby vykompenzoval to, čo Británia stratí obmedzením prístupu na trh EÚ." Summers takisto upozornil na potenciálne prekážky na ceste k akejkoľvek dohode, ktorými sú turbulentná politická situácia v USA, obchodná vojna medzi USA a Čínou a pokles britskej meny, ktorý bude Washington považovať za konkurenčnú výhodu.


Študenti pripravili na pondelok tretí protikorupčný pochod

Organizátori pozvali aj premiéra Roberta Fica. Vodiči musia rátať s obmedzeniami.

BRATISLAVA. V poradí už tretí veľký protikorupčný pochod sa uskutoční v pondelok 25. septembra poobede v Bratislave. Trasa má viesť od Hviezdoslavovho námestia cez Jesenského, Štúrovu ulicu až na Námestie SNP. Študenti organizujúci pochod majú podobné požiadavky ako na predchádzajúcich dvoch pochodoch. Žiadajú vyšetrenie káuz "Bašternák" a "Gorila", odvolanie ministra vnútra Roberta Kaliňáka (Smer), prezidenta Policajného zboru SR Tibora Gašpara, odstúpenie špeciálneho prokurátora Dušana Kováčika. Začali aj s protikorupčnou petíciou, pod ktorú vyzbierali desaťtisíce podpisov. Organizátori na pochod pozvali aj premiéra Roberta Fica (Smer), aby tam prišiel vysvetliť svoje kroky a to, že nereaguje na ich požiadavky. "Ak Robert Fico myslí boj s korupciou naozaj vážne, mal by v prvom rade spraviť všetko preto, aby obnovil dôveru občanov v už existujúce štátne inštitúcie, ktoré preukázateľne zlyhávajú v boji proti korupcii," poukázali. Vodiči musia pre pochod počítať s dopravnými obmedzeniami. Tie sa miestami dotknú aj verejnej mestskej hromadnej dopravy, upozornila polícia. Od 17.00 do 18.00 h bude vylúčená cestná premávka na uliciach Jesenského, Gorkého a Štúrovej a tiež na Kamennom námestí. Následne asi do 20.00 h bude doprava zastavená aj na Námestí SNP. Na uvedených komunikáciách nebudú premávať ani prostriedky MHD. Okrem pochodu v Bratislave sa Slováci žijúci v Prahe zídu v ten istý deň pred budovou slovenského veľvyslanectva.


Slovan stále nedodal vedeniu KHL dokumenty potrebné pre účasť v novej sezóne

MOSKVA. Slovenský HC Slovan Bratislava a lotyšský klub Dinamo Riga ešte nedoručili vedeniu Kontinentálnej hokejovej ligy (KHL) potrebné dokumenty pre účasť v súťaži v sezóne 2019/2020. Zostávajúce tímy tak už urobili, čínsky klub Červená hviezda Kchun-lun musí spresniť niektoré údaje. "Náš klub ešte nedoručil vedeniu KHL potrebné dokumenty, pretože vedenie Slovana sa nachádza v záverečnom štádiu rokovaní s potenciálnym novým majoritným akcionárom. Očakávame, že ten zabezpečí klubu financie na pokračovanie klubu v KHL. Všetko musí byť doriešené do konca marca," uvádza sa v stanovisku tlačového oddelenia Slovana pre ruský portál Championat.com. Slovan Bratislava je súčasťou nadnárodnej KHL od leta 2012, počas siedmich sezón sa dvakrát prebojoval do play-off. V ročníku 2018/2019 skončil spomedzi všetkých 25 klubov na poslednej priečke. V ostatných dňoch sa v súvislosti so zmenou majoritného akcionára hovorí o tom, že účastník KHL sa dostane do rúk českého podnikateľa Petra Kellnera, ktorý je majoritným vlastníkom spoločnosti PPF Group. HC Slovan Bratislava musí okrem dlhodobých problémov s dlžobami voči hráčom riešiť aj problém s dlhom za nájomné za využívanie Zimného štadióna Ondreja Nepelu. Podľa mesta Bratislava, ktoré cez svoju organizáciu Správa telovýchovných zariadení hlavného mesta Slovenskej republiky Bratislava (STaRZ) zimný štadión prevádzkuje, HC Slovan Bratislava za nájomné k 19. februáru dlhoval takmer 1 mililión eur.


Právo detí na vzdelanie je ohrozené, tvrdia učitelia

Učitelia vyzývajú vládu, aby prijala opatrenia na zastavenie zanedbávania odbornej starostlivosti o deti a mládež v našich školách.

BRATISLAVA. Slovenská komora učiteľov je znepokojená tým, ako vláda SR ohrozuje napĺňanie základného ústavného práva detí a mládeže a práva na rovný prístup k vzdelávaniu. Ako ďalej uvádza vo svojom stanovisku, ktoré agentúre SITA poskytol prezident Slovenskej komory učiteľov Vladimír Crmoman, vyzýva preto vládu SR, aby prijala komplexné, účinné a systémové opatrenia na zastavenie zanedbávania odbornej starostlivosti o deti a mládež v našich školách. V stanovisku sa ďalej píše, že inklúzia v slovenských pomeroch nedosahuje ani zďaleka úroveň vyspelej európskej krajiny. Komplexný inkluzívny tím, ktorý zahŕňa špeciálneho pedagóga, liečebného pedagóga, školského psychológa, logopéda s podporou asistentov učiteľa a sociálneho pedagóga či terapeuta je na Slovensku len ojedinelým javom. V materských školách slovenský edukačný systém podľa komory učiteľov podporuje inklúziu a nárast odborných zamestnancov najmenej. "Následne v základných a stredných školách poskytujeme často len najnutnejší servis. Poradenské zariadenia sú financované v závislosti od počtu detí a úkonov, nie od dlhodobej intervencie a terapie. Z našich reálnych skúseností, ktoré potvrdzujú aj výkazy materských, základných, stredných škôl a špeciálnych zariadení, vyplýva, že počet odborníkov na podporu detí so špeciálnymi výchovno-vzdelávacími potrebami je nedostatočný, nehovoriac o tom, že podporu odborných zamestnancov a asistentov potrebujú všetky deti, učitelia i rodičia. Zanedbanie takejto starostlivosti o potreby detí na školách vedie k ich zlej uplatniteľnosti na trhu práce a je jednou z príčin nárastu extrémizmu a radikalizmu v spoločnosti," uvádza stanovisko komory učiteľov. Podľa učiteľov sú zásadné nedostatky najmä v počte miest v materských školách vo viacerých regiónoch, ktoré neumožňujú poskytnúť predškolskú výchovu a vzdelávanie všetkým deťom. Financovanie cez originálne kompetencie zbavuje štát zodpovednosti za inklúziu v materských školách a prenáša ju na zriaďovateľov, ktorí na asistentov a odborných zamestnancov peniaze nemajú alebo nedávajú. Učitelia ďalej vidia problém aj v tom, že na všetkých typoch škôl i v poradenských zariadeniach je nedostatočný počet školských psychológov, liečebných, sociálnych a špeciálnych pedagógov, logopédov či terapeutov. Prekáža im aj fakt, že počet miest asistentov učiteľa sa v roku 2017 zvýšil iba o 14, čo nepokrýva ani polovicu detí, ktoré to potrebujú na základe odporúčaní poradenských zariadení. V stanovisku je tiež uvedené, že príprava budúcich pedagogických a odborných zamestnancov na vysokých školách je málo praktická, absolventi nedisponujú kompetenciami nevyhnutnými pre inklúziu, chýbajú špičkoví odborníci z praxe, v praxi chýbajú odborným zamestnancom viaceré kompetencie pre prácu so žiakmi so znevýhodnením a absentuje medzirezortná spolupráca.


Kosovský parlament podmieňuje dialóg so Srbskom prepustením Haradinaja

Niekdajšieho predsedu kosovskej vlády zadržali začiatkom roka francúzske orgány.

PRIŠTINA. Takmer jednohlasne sa vo štvrtok kosovský parlament v Prištine vyslovil za prerušenie dialógu so Srbskom, ktorý sprostredkovala Európska únia. Rokovania v Bruseli by podľa kosovských zákonodarcov mali zostať zablokované až dovtedy, kým špičkového predstaviteľa kosovskej opozície Ramusha Haradinaja, zadržaného vo Francúzsku pre podozrenie z vojnových zločinov, neprepustia na slobodu. Niekdajšieho predsedu kosovskej vlády zadržali začiatkom roka francúzske orgány na základe medzinárodného zatykača vydaného Srbskom. Belehrad obviňuje Haradinaja z mučenia a likvidácie Srbov v rokoch 1998-99, aj keď Medzinárodný trestný tribunál OSN pre bývalú Juhosláviu (ICTY) so sídlom v Haagu tohto muža už dvakrát oslobodil od obvinení. Francúzska justícia by o prípadnom Haradinajovom vydaní do Srbska mala rozhodnúť 6. apríla.


Obžalovaní sú kamaráti z Bratislavy, vypovedal svedok v kauze krádeže kamiónov

Vo veci doteraz vypovedali aj niektorí členovia gangu sýkorovcov.

BANSKÁ BYSTRICA. Výsluchom dvoch svedkov a prezentáciou listinných dôkazov pokračovalo v stredu pred senátom Špecializovaného trestného súdu (ŠTS) v Banskej Bystrici hlavné pojednávanie v kauze krádeže siedmich kamiónov v roku 2006. V tejto súvislosti prokurátor stíha Milana D. a ďalších štyroch obžalovaných, pričom na krádeži sa mali podieľať príslušníci skupiny podsvetia zvanej „sýkorovci“. Svedok, ktorý je majiteľ dopravnej firmy, povedal, že už nevie presne kto, ale buď Laco Bališ zo „sýkorovcov“, alebo niekto z dvojice obžalovaných, ho telefonicky požiadali o možnosť parkovania, alebo kúpy kamiónov. S odstupom času si nevedel spomenúť, kto dva ťahače dopravil do areálu jeho firmy vo Veľkom Mederi. Vozidlá mali slovenské značky, v kabínach boli kľúče a technické preukazy. Keď ich chcel kúpiť, niekto z prítomných mu povedal, že kupca už majú a ťahače odviezli. Svedok opäť nevedel, kto a kedy to urobil. Z obžalovaných Milana D. a Istvána L. označil za kamarátov, ktorých pozná z Bratislavy. Nevedel, či boli členmi zločineckej skupiny „sýkorovci“. Obžalovaný István L. odmietol, že by on svedkovi ťahače na predaj ponúkal. Iba sa podieľal na ich transporte z areálu spoločnosti CD Trade v alých Bieliciach pri Partizánskom do areálu vo Veľkom Mederi. Ďalší svedok je profesionálny vodič a jeden z ukradnutých kamiónov pomáhal previezť na žiadosť obžalovaného Júliusa K., do jeho areálu vo Veľkom Bieli. Júliusa K. pozná od detstva a sú z jedného mesta. Svedok previezol modrý kamión Iveco i s návesom a tvrdil, že si nevšimol nič mimoriadne. Nevedel, kto mu dal kľúče a doklady od vozidla, ani kto mu povedal kam má ísť. Štartovanie bolo bez problémov, ale jeden z obžalovaných upozornil, že iný svedok hovoril o použití štartovacích káblov. Podľa prokurátora 44-ročný Milan D. a 41-ročný István L. sa podieľali na činnosti sýkorovcov, čím spáchali zločin založenia, zosnovania a podporovania zločineckej skupiny, Zároveň táto dvojica spáchala obzvlášť závažný zločin krádeže. Obžalovaní 37-ročný Miroslav N. a 39-ročný Marek A. podľa obžaloby spáchali obzvlášť závažný zločin krádeže formou účastníctva. Piaty obžalovaný 40-ročný Július K. spáchal obzvlášť závažný zločin krádeže formou účastníctva v súbehu s legalizáciou príjmu z trestnej činnosti. Vinu priznal iba Július K., ktorý sa so svojimi šoférmi podieľal na odvoze kamiónov z objektu spoločnosti CD Trade v Malých Bieliciach pri Partizánskom. Vo veci doteraz vypovedali aj niektorí členovia gangu, ako niekdajší šéf seneckej vety „sýkoriek“ Martin Bihári, jeho kolega v Bratislave Ladislav Bališ zvaný Dlhý Laco, Juraj Bílik, zvaný Čapatý, Peter Bottlík a ďalší. Krádež siedmich kamiónov sa uskutočnila 31. mája 2006. Mali si ju objednať predstavitelia firmy Valder, pretože nevládali splácať leasing. V tejto veci sprostredkovateľom s gangom „sýkoriek“ bol topoľčiansky podnikateľ Jozef Mišenka, ktorého zavraždili v júli 2010. Prokuratúra škodu vyčíslila na viac ako 970 tisíc eur. Pojednávanie v kauze krádeže kamiónov pokračuje koncom júna.


Finále v Hirošime si zahrajú domáce tenistky. Hibinová vyzve Doiovú

Finalistky majú vyrovnanú vzájomnú bilanciu.

Nao Hibinová (Jap.) - Mihaela Buzarnescuová (Rum.) 4:6, 6:0, 6:3 Misaki Doiová (Jap.) - Veronika Kudermetovová (2-Rus.) 6:4, 6:3 HIROŠIMA. Finále dvojhry na turnaji WTA v japonskej Hirošime bude záležitosťou domácich tenistiek. V boji o titul sa stretnú Nao Hibinová a Misaki Doiová. Hibinová postúpila do finále po tom, čo si poradila s Rumunkou Mihaelou Buzarnescuovou v troch setoch 4:6, 6:0 a 6:3. V druhom sobotňajšom semifinálovom súboji Doiová zdolala druhú nasadenú Veroniku Kudermetovovú z Ruska v dvoch setoch 6:4, 6:3. Finalistky majú vyrovnanú vzájomnú bilanciu 2:2. V posledných dvoch zápasoch však zvíťazila Hibinová.


Putin podporuje mierový procesu v Sýrii

MOSKVA. Ruský prezident Vladimir Putin podporuje mierový proces zameraný na ukončenie vojny v Sýrii. Šéf Kremľa to povedal v piatok na bezpečnostnom summite v Kazachstane. Rusko spoločne s Tureckom a Iránom sprostredkovávajú mierové rokovania v kazašskej Astane. Predstavitelia sýrskej vlády a širokého spektra opozície sa na nich rozprávajú o spôsobe, ako obmedziť alebo zastaviť boje v tejto krajine. Ďalšie kolo rokovaní je naplánované koniec júna, napísala agentúra AP. Putin v Astane ďalej ocenil tieto stretnutia s tým, že podľa jeho slov poskytujú "skutočnú príležitosť na posilnenie prímeria a dajú impulz" rokovaniam, ktoré v Ženeve zastrešuje OSN. Vojenské sily sýrskeho prezidenta Bašára Asada bojujú proti tzv. umierneným povstalcom od roku 2011. Občianska vojna si vyžiadala už približne 400-tisíc obetí na životoch a milióny utečencov. Ruská armáda stojí v tomto boji na strane prezidenta Asada od roku 2015.


Banská Bystrica nedala šancu dvadsiatke, strelila jej osem gólov

Banská Bystrica sa posunula na priebežné druhé miesto v ligovej tabuľke.

BANSKÁ BYSTRICA. Hokejisti Banskej Bystrice na vlastnom ľade deklasovali hráčov slovenskej "dvadsiatky" 8:2 vo štvrtkovom stretnutí 5. kola slovenskej Tipsport ligy. Zverenci Ernesta Bokroša dokázali úradujúcemu majstrovi vzdorovať iba v prvej tretine - dokonca sa ujali vedenia gólom Viliama Čacha. Domáci však ešte pred prvou sirénou vyrovnali - presadil sa Adam Sedlák. Bystričania zlomili súpera v druhej polovici prostrednej časti, keď v priebehu 10 minút postupne skórovali Miloš Bubela, Alex Tamáši, Josh Brittain a opäť Sedlák s Brittainom. V záverečnej tretine pridala Banská Bystrica ďalšie dva góly, keď presne trafili Gilbert Gabor a Mário Lúšňák, na priebežných 2:7 znížil Erik Smolka. Ústrednou postavou duelu sa stal americký útočník Cason Hohmann, ktorý asistoval pri piatich zásahoch domácich. Doteraz v štyroch kolách mal na konte len jednu presnú prihrávku na gól. HK Orange účinkujúci aj v druhej najvyššej súťaži prehral po dvoch cenných skalpoch účastníkov Tipsport ligy: Žiliny a Nových Zámkov. Banská Bystrica sa posunula na priebežné druhé miesto v ligovej tabuľke o skóre za vedúcim Trenčínom, ktorý má zápas k dobru. Hokej - Tipsport liga 2017/2018 - 5. kolo - štvrtok: Góly: 18. A. Sedlák (Hohmann), 30. Bubela (Hohmann, Dame-Malka), 30. Tamáši, 32. Brittain (Hohmann, Bubela), 34. A. Sedlák, 40. Brittain (Hohmann, Košecký), 49. Gabor (Tamáši), 54. M. Lunter (Bubela, Hohmann) - 6. Čacho (Vašaš), 51. Smolka (Šmída, Václav) Vylúčení: 4:5 na 2 min, presilovky: 1:1, oslabenia: 0:0, rozhodovali: Baluška, Snášel - Výleta, Tvrdoň, 2016 divákov Banská Bystrica: J. Lukáš - Kubka, I. Ďatelinka, A. Sedlák, J. Brejčák, Dame-Malka, V. Mihálik, G. Gélinas, Košecký - M. Lunter, T. Surový, Faille - Lamper, Bortňák, Belluš - Hohmann, Bubela, Brittain - Gabor, Tamáši, Andrisík HK Orange 20: Durný - Dlapka, Hílek, Zeleňák, Švarc, Kuna, Matejovič, Krempaský, Hedera - Marcinek, N. Jaško, Mesaroš - Vašaš, Čacho, V. Vybiral - Václav, Šmída, Smolka - Múčka, Bjalončík, Musliu Vladimír Országh, tréner Banskej Bystrice: "Vedeli sme, že nás nečaká ľahký zápas. Dvadsiatka odohrala predtým dobré zápasy a rovnako dobre začala aj u nás. My sme mali prvých pätnásť minút slabých, zle sme korčuľovali, boli sme slabí na puku, mladíci išli zaslúžene do vedenia. Až od druhej tretiny sme začali hrať to, čo sme chceli, zobudili sme sa. Obrovskou výhodou bolo, že nám tam popadali góly a upokojili sme sa. Potom sme to udržiavali, takže vládne spokojnosť z tohto pohľadu, teda s výsledkom i s dvoma tretinami. Pochváliť musím i mladíkov. Ukázali, že majú potenciál, hokej hrať vedia. Myslím si, že pripravia niektorým tímom v extralige horúce chvíle." Ernest Bokroš, tréner HK Orange SR 20: "I keď je to pre nás zlý výsledok, nebudem kritický na mojich zverencov, pretože prvú i tretiu tretinu sme odohrali dobre. Žiaľ v druhej sme mali štvorminútový výpadok, prehrali sme stredné dejstvo 0:5 a to ovplyvnilo myseľ chlapcov. Tam sme úplne odišli. Ináč si myslím, že by sme odohrali slušnejšie stretnutie. Práve Banská Bystrica je tím, ktorý nás môže preveriť v silovej výbave, ťažkých súbojoch. Domáci mali aj dobrú organizáciu hry a to preverilo našu obranu. Celkovo sme odohrali dobrý zápas, žiaľ v náš neprospech."  Tomáš Surový, kapitán Banskej Bystrice: " Bol to pre mňa taký typický zápas po zranení. Čaká ma ešte veľa práce, aby som sa dostal do formy. Chýba mi herná prax, to neoklamem, musím ešte zamakať. Po prvom zápase sezóny nemôžem od seba čakať zázraky, ale podali sme v tomto stretnutí kolektívny hokej, hrali sme ako tím. Súper bol nepríjemný, mladíci sú naozaj talentovaní. Som rád, že sme ich zlomili v druhej tretine."


Kiska neuspel na Ústavnom súde, novela o poplatkoch u lekára ústave neodporuje

Novela zákona o rozsahu zdravotnej starostlivosti bola údajne v rozpore s ochranou práv pacientov.

KOŠICE. Ústavný súd (ÚS) SR v stredu nevyhovel návrhu prezidenta Andreja Kisku vyhlásiť novelu zákona, ktorá v roku 2015 upravila poplatky v lekárskych ambulanciách, za protiústavnú. Podľa hlavy štátu bola novela zákona o rozsahu zdravotnej starostlivosti v rozpore s ochranou práv pacientov, ktorú garantuje ústava. Podľa informácie z ÚS vo veci rozhodovalo na neverejnom zasadnutí plénum ÚS pod vedením podpredsedu Milana Ľalíka. Prezident mal k danej novele zákona výhrady už pri jej schvaľovaní v parlamente. Poslanci však v marci 2015 prelomili jeho veto a dali tak zelenú novým pravidlám i zrušeniu prednostného objednávania. Vtedajší minister zdravotníctva Viliam Čislák (nominant Smeru-SD) argumentoval, že pacienti vďaka tejto zmene budú vedieť, za čo majú platiť. "Zákon neochránil ľudí pred poplatkami, naopak tento zákon spustil novú vlnu úhrad. Namiesto zákonom zakázaných poplatkov poskytovatelia zdravotnej starostlivosti prichádzajú aj s inými úhradami a musím, žiaľ, konštatovať, že nad niektorými poplatkami rozum normálneho človeka ostáva stáť," uviedol Kiska pri podaní na ÚS. Ústavný súd v stredu zároveň prijal na ďalšie konanie návrh skupiny 32 opozičných poslancov NR SR preskúmať ústavnosť novely zákona, ktorá umožňuje práce na pozemkoch pod diaľnicami ešte predtým, ako sa vyvlastnia. Vládnu novelu o jednorazových mimoriadnych opatreniach v príprave niektorých stavieb diaľnic a ciest schválil tento rok parlament aj napriek vetu hlavy štátu. Opoziční poslanci zákonu vyčítajú predovšetkým neprimeraný zásah do základného práva vlastniť majetok. Ich návrh na pozastavenie účinnosti sporných ustanovení však ÚS zamietol.


Čína vyslala vojakov na svoju prvú základňu v zámorí

Vojaci sa budú presúvať loďou, ich počet ani príslušnosť k jednotkám však rezort nezverejnil.

PEKING. Čína vyslala vojakov do Džibutska, kde vybudovala prvú zámorskú základňu v rámci výrazného rozširovania úlohy svojich ozbrojených síl. Podľa informácií zverejnených na internetovej stránke čínskeho ministerstva obrany bolo vyslanie príslušníkov armády do tzv. Afrického rohu sprevádzané obradom v prístave Čan-ťiang na juhu Číny, ktorý viedol veliteľ námorných síl viceadmirál Šen Ťin-lung. Rezort uviedol, že vojaci sa budú presúvať loďou, ich počet ani príslušnosť k jednotkám však nezverejnil. Na zverejnených záberoch vidieť dôstojníkov a vojakov námornej pechoty v uniformách na podporných lodiach Ťin-kang-šan a Tung-chaj-tao. Peking podľa vlastných údajov zriaďuje v Džibutsku logistické centrum, ktoré bude podporovať protipirátske, mierové a humanitárne misie v Afrike a západnej Ázii. Malo by tiež uľahčiť vojenskú spoluprácu a medzinárodné cvičenia v období, keď sa zložky čínskej Ľudovej oslobodzovacej armády snažia rozšíriť svoj dosah v súlade s rastúcim ekonomickým a politickým vplyvom Číny vo svete. V Džibutsku, ktoré má strategickú polohu, sa nachádza stredisko amerických síl pre operácie v Afrike. Vojenskú prítomnosť si v tejto krajine udržiavajú aj Francúzsko, Británia či Japonsko.


Rusko žiada, aby zo Sýrie odišli aj zvyšní americkí vojaci

MOSKVA. Rusko vo štvrtok vyslovilo požiadavku, aby Sýriu opustili všetci americkí vojaci, ktorí sa tam ešte nachádzajú. Prítomnosť Spojených štátov vo vojnou zničenom štáte Moskva označila za okupačnú silu. Informovala o tom agentúra DPA. "Pokiaľ ide o prítomnosť amerických vojakov v Sýrii, naša pozícia je veľmi dobre známa. V Sýrii je legitímna jedine prítomnosť ruských síl pozvaných sýrskou vládou," povedal hovorca Kremľa Dmitrij Peskov, ktorého citovala agentúra TASS. Americký prezident Donald Trump, ktorý nariadil čiastočný odsun amerických jednotiek zo Sýrie, v stredu v Bielom dome povedal, že v Sýrii zostane "malý počet amerických vojakov", ktorých úlohou bude najmä ochrana tamojších ropných polí. Turecký prezident Recep Tayyip Erdogan a šéf Kremľa Vladimir Putin v utorok v čiernomorskom letovisku Soči uzavreli dohodu o odsune kurdských bojovníkov zo sýrsko-tureckej hranice a oznámili, že v tejto oblasti budú spoločne hliadkovať. Turecko spustilo vojenskú operáciu na severovýchode Sýrie namierenú proti Kurdom 9. októbra po tom, ako americký prezident súhlasil so stiahnutím amerických vojakov z tejto oblasti. Tí dovtedy Kurdov podporovali v bojoch proti IS v Sýrii.


PÍŠU ONDREJ PROSTREDNÍK, MIROSLAV KOCÚR A SPOL.Nemôžu sa čudovať, ak ich nebezpečný alibizmus niekto expresívne pomenuje

Advokátska kancelária Čarnogurský ULC s.r.o., podala 3. júla 2018, trestné oznámenie na Michala Havrana za jeho článok „Pošlite Kuffu do cirkusu“. Autori podania tvrdia, že obsahom článku verejne hanobil katolícke náboženstvo, vieru a jej predstaviteľov. Konanie advokátskej kancelárie považujeme za útok na slobodu prejavu, zastrašovanie a zneužívanie právnej ochrany náboženského vyznania. Michal Havran je teológ, ktorý sa venuje typológii apokalyptického a mileniaristického myslenia. Vo svojom texte odhaľuje spoločensky škodlivé a nebezpečné prvky tohto myšlienkového smeru vo vystupovaní Mariána Kuffu. Zároveň s publicistickým nadsadením nastavuje zrkadlo malej ochote oficiálnych predstaviteľov rímskokatolíckej cirkvi primerane interpretovať symbolické slová a vystupovanie Mariána Kuffu v sprievode poslanca fašistickej strany ĽSNS Milana Mazureka. Marián Kuffa vo svojich vystúpeniach rád hovorí o perzekúcii, ktorá mu hrozí za jeho názory. Zatiaľ nie je známe, že by na neho niekto podal trestné oznámenie s cieľom obmedziť jeho slobodu prejavu. Teraz je však známe, že za otvorenú kritiku jeho názorov už trestné oznámenia padajú. Slovenská spoločnosť po rokoch konečne začína slobodne diskutovať o vážnych hodnotových otázkach. V tejto dôležitej diskusii sa učíme otvorene a s rešpektom hovoriť o budúcom smerovaní našej krajiny a ako veriaci i ľudia bez otvorenej náboženskej príslušnosti sa s nádejou a tvorivým vkladom chceme zodpovedne zúčastňovať spoločenského dialógu na bioetické a spoločensko-etické témy. Ako každý dialóg je aj tento procesom, kde vnímame ako mimoriadne dôležitú našu ochotu navzájom sa počúvať a hľadať vzájomné pochopenie. V takomto dialógu je aj priestor pre expresívne vyjadrenia. Expresívna forma vyjadrovania Mariána Kuffu je všetkým zrejmá. Odmietame kroky, ktoré siahajú po trestných oznámeniach s cieľom zastrašiť tých, čo sa do tejto diskusie púšťajú a znemožniť tak potrebnú verejnú diskusiu. Ak inštitúcie cirkví len s rozpakmi a rozporuplne reagujú na zneužívanie zložitých etických tém extrémistami, nemôžu sa čudovať, že ich nebezpečný alibizmus niekto pomenuje označeniami, ktoré sa ich dotknú. Náboženské inštitúcie a skupiny veriacich sa nemôžu odvolávať na ochranu náboženského vyznania, ak sú terčom spoločenskej kritiky. Vyzývame predstaviteľov rímskokatolíckej cirkvi aj jej angažovaných veriacich, aby sa dištancovali od krokov, ktoré smerujú k neprimeranému obmedzovaniu a sankcionovaniu iných názorov. Naša spoločnosť potrebuje cirkvi, ktoré dôveryhodne obhajujú práva zraniteľných jednotlivcov a skupín a ktoré namiesto strachu z nového kultivujú schopnosť orientovať svojich veriacich v rýchle sa meniacom prostredí. Z týchto dôvodov považujeme krok advokátskej kancelárie Čarnogurský ULC s.r.o. za škodlivý pre spoločnosť, pre cirkvi a pre dôveryhodnosť veriacich vôbec. Ondrej Prostredník, evanjelický teológ Miroslav Kocúr, teológ, editor www.aomega.sk František Ábel, evanjelický teológ Peter Križan, genetik a predseda OK21 Martin Kováč, starokatolícky kňaz Anna Polcková, evanjelická farárka Jakub Pavlús, evanjelický farár Samuel Jezný, teológ Daniel Pastirčák, kazateľ a spisovateľ Peter Gabriš, penzista, programátor, zakladateľ Iuventy Ivan Štefunko, politik Peter Juščák, spisovateľ Peter Tatár, lekár Miloslav Szabo, historik Anton Marcinčin, ekonóm Klára Kusá, blogerka Kristína Holčíková, dôchodkyňa Boris Strečanský, konzultant rozvojových projektov Andrea Cox, riaditeľka občianskeho združenia digiQ Radovan Geist, publicista, politológ Egon Gál, filozof


OBJEKTÍVCelý rok za päť minút. Pozrite si všetky mesačné fázy

Jednu stranu Mesiaca zo Zeme nikdy neuvidíte. Nazýva sa odvrátená strana Mesiaca a svoj názov prepožičala aj albumu od britskej skupiny Pink Floyd. K Zemi je Mesiac otočený k Zemi vždy tou istou stranou. Aj jej vzhľad sa však neustále mení a nie vždy sa pozeráte na tú istú časť. Ak by ste mesačné zmeny - splny, novy a štvrte - zmrštili do niekoľkých minút (ako na videu), Mesiac by sa začal zdanlivo knísať. Toto knísanie sa odborne nazýva librácia a práve vďaka nej môžeme zo Zeme pozorovať až 59 percent povrchu Mesiaca.


Pre školy je pripravených zhruba 1,5 milióna kusov učebníc

Na školský rok 2018/2019 je potrebných približne 2,6 milióna kusov učebníc.

BRATISLAVA. Ministerstvo školstva pokračuje v zabezpečovaní učebníc pre školy. Tie požadujú na školský rok 2018/2019 nákup a distribúciu približne 2,6 milióna kusov učebníc. K dnešnému dňu je pre žiakov pripravených zhruba 1,5 milióna kusov učebníc, čo predstavuje 58-percent z požiadaviek škôl. Ide pritom o reedície, ale aj nové učebnice ako Prírodoveda pre 3. ročník, Prírodoveda pre 4. ročník, Vlastiveda pre 3. ročník a Vlastiveda pre 4. ročník, vrátane metodických príručiek. Súčasťou tohto balíka sú taktiež učebnice pre 4. a 8. ročník základných škôl (ZŠ) aktualizované podľa inovovaného Štátneho vzdelávacieho programu v náklade pre celý populačný ročník. Na nákup reedícií a nových titulov poskytlo ministerstvo školstva v tomto roku približne 6,8 milióna eur, okrem toho v septembri plánuje zabezpečiť nákup ďalších reedícií za približne milión eur. Ako informoval odbor komunikácie a protokolu ministerstva školstva, ďalšie peniaze poslal rezort školám na nákup Prvouky pre 2. ročník ZŠ (201 642 eur) a taktiež na učebnice cudzích jazykov (1 332 120 eur), ktoré si školy nakupujú podľa vlastného výberu. Zabezpečovanie učebníc pre školy pokračuje v týchto mesiacoch aj vyhlásením verejných obstarávaní na nové chýbajúce učebnice v súlade s inovovaným Štátnym vzdelávacím programom. V júli to je výberové konanie na Prvouku pre 2. ročník ZŠ a Matematiku pre 1. až 4. ročník ZŠ spolu s maďarským prekladom v prípade oboch učebníc. V auguste je naplánované výberové konanie na učebnicu Geografie pre 1. až 3. ročník gymnázia so štvorročným a päťročným štúdiom a 5. až 7. ročník gymnázia s osemročným štúdiom, Geografiu pre 5. až 9. ročník základných škôl a 1. až 4. ročník gymnázií s osemročným štúdiom a Matematika pre 5. až 9. ročník základných škôl a 1. až 4. ročník gymnázií s osemročným štúdiom, taktiež s maďarským prekladom. Vyhlásenie súťaže na učebnice Pracovné vyučovanie pre 3. a 4. ročník ZŠ, Slovenský jazyk pre 5. až 9. ročník základných škôl a 1. až 4. ročník gymnázií s osemročným štúdiom, na učebnicu Technika pre 5. až 9. ročník základných škôl a Ekonomika domácnosti pre 5. až 9. ročník základných škôl je naplánované na september. V tomto roku boli na učebnice v štátnom rozpočte dodatočne vyčlenené ďalšie štyri milióny eur, a tak sa celková suma na tento účel zvýšila na 10 miliónov eur. Finančné prostriedky slúžia na celý proces zabezpečenia učebníc – od reedícií, cez nové učebnice, príspevky na učebnice cudzích jazykov až po distribúciu.


Trápenie Slovana pokračuje, prehral aj s najhorším tímom svojej konferencie

Zápas v Rige bol pre Slovanistov posledným duelom na ľade súpera v roku 2016.

Dinamo Riga - Slovan Bratislava 3:2 (1:0, 0:0, 2:2) Góly: 18. Lipsbergs, 51. M. Redlihs (Shugg, Sestito), 52. Meija (Darzinš) - 51. Cheechoo (Taffe, Kundrátek), 59. Taffe (Jeglič). Rozhodovali: Vasilev, Šeňov - Gordenko, Tomilov, vylúčení: 3:3, presilovky: 0:1, oslabenia: 0:0, 1184 divákov. Dinamo Riga: Kalninš - Freibergs, Galvinš, J. Redlihs, Jerofejevs, Mullen, Cibulskis - Meija, Bičevskis, Darzinš - Skvorcovs, Ščastlivij, Kulda - M. Redlihs, Sestito, Shugg - Pavlovs, Lipsbergs, Saulietis Slovan Bratislava: Pogge - Kundrátek, Sersen, Švarný, Plastino, Rosandič, Bačik, Luža, Ďaloga - Cheechoo, Taffe, Kopecký - Lušňák, Chipchura, Jeglič - Petráš, Halama, Hlinka - Pätoprstý, Šiška, Vopelka RIGA. Hokejisti Slovana Bratislava nezvládli mimoriadne dôležitý sobotňajší zápas v KHL. Proti Dinamu Riga nenadviazali na úspech z Helsínk a prehrali 2:3. V tabuľke Západnej konferencie zotrvali na dvanástej priečke, na ôsmu pozíciu zaručujúcu účasť v play-off strácajú po sobote štrnásť bodov. Po poslednom tripe v kalendárnom roku 2016 čaká zverencov Miloša Říhu reprezentačná prestávka a následne desaťzápasová domáca séria, ktorá bude kľúčová z pohľadu naplnenia tohtosezónnych ambícií. Miloš Říha, tréner Slovana: "Prvú tretinu sme zaspali, domáci boli nabudení, dohrávali nás. V celku sme to ustáli, bolo to len jediný o gól. V druhej tretine sme prevzali iniciatívu, boli tam šance, no žiaľ, bez gólov. V tretej tretine sa hral vyrovnaný hokej, my sme góly nedali, naopak, naše chyby súper potrestal. Nepoložili sme sa. Prvá päťka predviedla posledné minúty dobrý hokej, zomkla súpera, mala tlak, ďalšie šance. Škoda, že to tam nepadlo, za záver by sme si bodík určite zaslúžili."


Noc bola tropická, takmer padol absolútny rekord

Horúce počasie pokračuje, na západe môže byť 38 stupňov.

BRATISLAVA.  Noc zo stredy na štvrtok bola na našom území mimoriadne teplá. Najteplejšie bolo v Kamanovej v závetrí Tribeča, kde bolo 26,3 stupňa Celzia. To je len o jeden stupeň menej ako absolútny slovenský rekord z 29. júla 2013 z Piešťan. Slovenský hydrometeorologický ústav o tom informuje na sociálnej sieti. "Vplyvom pretrvávajúceho juhovýchodného vetra sme takmer všade na území Trenčianskeho, Trnavského, Nitrianskeho a Bratislavského kraja zaznamenali tropickú noc," píšu meteorológovia. Teploty boli 20 a viac stupňov. "Na záveternej strane pohorí na juhozápade Slovenska sa vplyvom teplého padavého vetra ojedinele neochladilo ani pod 25 stupňov," dopĺňajú meteorológovia. Mimoriadne teplo bolo aj v Horných Lefantovciach v okrese Nitra. "Okrem mimoriadne teplého rána sme na viacerých miestach zaznamenali aj silné dusno," uviedol SHMÚ. Meteorológovia ďalej informujú, že teplota vzduchu aktuálne stúpa. "V Kamanovej je už krátko pred 8.30 h takmer 30 stupňov," uviedli meteorológovia. Vo štvrtok preto opäť hrozia tropické horúčavy.  Najteplejšie má byť v Trnavskom a Nitrianskom kraji, kde môže teplota vystúpiť až na 38 stupňov Celzia. V Bratislavskom, Banskobystrickom, Trenčianskom, Košickom a Prešovskom kraji sa má najvyššie teplota pohybovať od 35 do 37 stupňov Celzia. Žilinský kraj má najnižšiu výstrahu, ale aj tam bude horúco. Najvyššia teplota by mala byť od 33 do 34 stupňov Celzia. V horských oblastiach severného Slovenska by až tak horúco nemalo byť, SHMÚ pre ne nevydal výstrahu, na ostatnom území platí výstraha prvého stupňa.  Horúčavy predstavujú záťaž pre každý organizmus. Viac sú ohrozené ženy, kolabujú častejšie ako muži. Takisto treba dávať pozor na deti a seniorov. Počas horúčav treba dodržiavať pitný režim. Dospelý človek by mal počas dňa vypiť najmenej tri litre vody, a to v menších dávkach, radí Úrad verejného zdravotníctva. Vysoké teploty sú záťažou aj pre vtáctvo v mestách. Operencom možno pomôcť jednoducho, na okenný parapet či záhradku stačí dať nízku misku s vodou, napríklad z kvetináča. Horúčavy predstavujú aj potenciálne nebezpečenstvo pre tvorbu požiarov.


Facebook aj Instagram mali celosvetový výpadok

Na sociálnych sieťach sa nedali posielať správy ani pridávať príspevky. Problémy mal Facebook aj na Slovensku.

SAN FRANCISCO, BRATISLAVA. Sociálne siete Facebook a Instagram mali v sobotu poobede stredoeurópskeho času celosvetový výpadok. Tisícky užívateľov v Európe, Spojených štátoch, Austrálii, Japonsku aj Brazílii sa viac ako hodinu nedokázali na sociálne siete prihlásiť. Iní užívatelia síce boli prihlásení, no nebolo možné odosielať správy, načítať niektoré stránky či uverejňovať príspevky. Pri prihlásení užívateľom vyskočila aj chybová hláška ospravedlňujúca sa za dočasný výpadok. Stránka Down Detector, ktorá výpadky webov zaznamenáva, ukázala nahlásenia výpadkov v čase od 14:15 do asi 16:00, najviac hlásení prišlo zo západnej Európy či východu USA. V tom istom čase zaznamenala výpadok aj obrázková sieť Instagram. Instagram vlastní spoločnosť Facebook. Spoločnosť sa zatiaľ k výpadku nevyjadrila. Nespokojní užívatelia na Twitteri zdieľali množstvo príspevkov s hashtagom #facebookdown. Sociálna sieť mala tento rok podľa webu Currentlydown.com niekoľko výpadkov, väčšinou trvali do pol hodiny.


Poslanci ako najčastejšiu príčinu absencií uvádzajú iný dôvod

Predseda NR SR Andrej Danko zatiaľ väčšinu ospravedlnení akceptoval.

BRATISLAVA. Najčastejšou príčinou prečo poslanci Národnej rady SR chýbajú na zasadnutí pléna, je tzv. iný dôvod. Od začiatku volebného obdobia sa takto členovia snemovne ospravedlnili v 266 prípadoch. Choroba, ako príčina absencie, bola uvedená v 38 prípadoch. Vysvetlenie iného dôvodu býva rôzne. Poslanci napríklad uvádzajú osobné či rodinné dôvody, ošetrovanie člena rodiny, dlhodobo plánované aktivity, neodkladné povinnosti v regióne, zahraničné pracovné cesty, odborno-pracovné rokovania či súkromnú zahraničnú cestu. Predseda NR SR Andrej Danko (SNS) zatiaľ väčšinu ospravedlnení akceptoval. Neuznal len absencie Jozefa Mihála (nezaradený) a Igora Matoviča (OĽaNO-NOVA). Keďže u oboch poslancov išlo o neospravedlnenú neúčasť na dvoch rokovacích dňoch v rámci kalendárneho mesiaca, Danko im navrhol 50-percentnú zrážku zo mzdy a paušálnych náhrad. Mihál si bol svojho pochybenia vedomý, keďže v čase rokovania NR SR mal prednáškové turné po Slovensku. "Množstvo účastníkov, ktorí sú na túto akciu prihlásení dlhodobo vopred, by mi neodpustilo, keby som to zrušil. Neospravedlnenie neúčasti v parlamente bolo teda vedomé a som pripravený niesť dôsledky," deklaroval Mihál. Matovičov prípad ešte počas posledného rokovania NR SR uzavretý nebol. Mandátový a imunitný výbor NR SR odporučil 29. marca šéfovi OĽaNO-NOVA stiahnuť svoju ospravedlnenku z 1. februára. Matovič totiž chýbal len v úvode rokovacieho dňa a na všetkých hlasovaniach sa zúčastnil. Danko mu však túto ospravedlnenku neuznal a v kombinácii s ďalšou absenciou chce Matovičovi siahnuť na polovicu platu. Na mandátový výbor sa obrátil Matovič a žiadal, aby Danko jeho ospravedlnenku akceptoval. Predseda výboru Richard Raši (Smer) sa domnieva, že Matovič 1. februára ráno nechcel vystúpiť za rečníckym pultom v spoločnosti poslancov ĽSNS, ktorí sa podobne ako on mali ospravedlniť za hanlivé výroky. "Odporučili sme Matovičovi, aby vzal späť žiadosť o svoju neprítomnosť a Danko potom rozhodne. Ak vezme späť ospravedlnenku, za ten deň by mal byť vykázaný ako prítomný a pokuta by mu nehrozila," vysvetlil Raši. Matovič bol 1. februára oficiálne ospravedlnený, v rovnaký deň mal však na pôde parlamentu tlačovú konferenciu. Danko preto už vtedy vyhlásil, že mu ospravedlnenku neuzná. "Mal som naliehavé pracovné povinnosti, uprednostnil som ľudí," vysvetlil svoju neúčasť Matovič. Druhú absenciu za február mal Matovič v deň, keď bol zo sály vykázaný pre porušenie nového Rokovacieho poriadku NR SR. Dve absencie za kalendárny mesiac znamenajú, že poslanec príde o polovicu platu a paušálnych náhrad. Ak by Matovič dokázal zvrátiť Dankovo rozhodnutie z 1. februára, o polovicu mzdy by neprišiel.


Rezort školstva zvažuje návrh na odoberanie akademických titulov

Ministerstvo sa pri tvorbe novely inšpiroval zákonom v Českej republike.

BRATISLAVA. Ministerstvo školstva, vedy, výskumu a športu (MŠVVaŠ) SR zváži, či opätovne predloží návrh zákona na odoberanie akademických titulov. Uviedol to uviedol odbor komunikácie a protokolu rezortu školstva. Ministerstvo školstva potvrdilo, že sa zaoberá uplatnenými podnetmi počas prerokovávania návrhu zákona a následne zváži, či tento návrh znovu predloží. Novelu vysokoškolského zákona predložilo Ministerstvo školstva začiatkom tohto roka do parlamentu. Právna norma mala zveriť rozhodovanie o odobratí titulu do pôsobnosti vysokej školy vzhľadom na princíp "kto udeľuje, ten odníma", pričom za vysokú školu by mal konať rektor na návrh poradnej komisie. Rezort školstva sa vtedy pri tvorbe novely inšpiroval zákonom v Českej republike, kde má poradná komisia sedem členov. Parlament nakoniec o tomto vládnom návrhu na odoberanie akademických titulov vo februári nehlasoval. Dôvodom bolo, že neuplynula potrebná šesťmesačná lehota, počas ktorej nesmie byť prerokúvaný návrh v tej istej veci. Nezaradený poslanec Národnej rady SR Miroslav Beblavý v piatok uviedol, že chce opätovne do parlamentu predložiť novelu vysokoškolského zákona. Podľa neho by sa odoberanie akademických titulov mohlo umožniť spätne desať rokov od ich dosiahnutia. Vyriešiť tak chce situáciu s podvodne získanými titulmi.


Voyager 2 opustil slnečnú sústavu pred rokom. Ukázali prvé údaje

BRATISLAVA. Sonda Voyager 2 prekročila hranicu slnečnej sústavy presne pred rokom. Teraz sa vedcom podarilo dať dokopy prvé merania z jej prechodu do medzihviezdneho priestoru. Zverejnili ich v piatich štúdiách vo vedeckom časopise Nature Astronomy (1, 2, 3, 4, 5). Na samom okraji slnečnej sústavy sa nachádza oblasť zvaná heliopauza. V tomto mieste medzihviezdna hmota zastavuje slnečný vietor. Heliopauza teda predstavuje hranicu medzi heliosférou (obal častíc obklopujúci Slnko pripomínajúci bublinu) a medzihviezdny priestorom. Hranicu prvýkrát zdolala sesterská sonda Voyager 1 v roku 2012. Vedcom vtedy o heliopauze poskytla dôležité informácie. Sonda však mala pokazený plazmový prístroj a pracovníci misie sa preto nedokázali dostať k všetkým údajom. Voyager 2 už mal dôležitý nástroj funkčný, aj preto sa na jeho prechod helipauzou výskumníci mimoriadne tešili. Sonda prešla hranicou slnečnej sústavy 5. novembra 2018. Štúdie opisujú podobnosti aj rozdiely v meraniach z Voyager 1 a Voyager 2. Na rozdiel od Voyagera 1 hodnoty z prístrojov druhej sondy naznačujú, že okraj heliosféry je tenší a hladší, než sa pôvodne odhadovalo a že sa za ním nachádza silnejšie medzihviezdne magnetické pole. Nové merania tiež naznačujú, že medzihviezdna hmota blízko pri hranici je omnoho horúcejšia, ako vedci predpokladali. Jedna z publikovaných štúdií tiež opisuje náznak vrstvy medzi heliopauzou a medzihviezdnym priestorom, v ktorej na seba vzájomne pôsobí slnečný a medzihviezdny vietor. Podobnú vrstvu Voyager 1 nezistila. Niektoré rozdiely mohla spôsobiť rozdielna slnečná aktivita v roku 2012 a 2018. Iné zas mohol vyvolať rozdiel v trajektóriách oboch sond. Napriek tomu, že v medzihviezdnom priestore má ľudstvo už dve sondy, vlastnosti vzdialených oblastí sú stále predmetom vedeckej debaty. "Túto diskusiu môžu vyriešiť iba priamejšie pozorovania z kozmických lodí Voyager, ktoré idú ďalej do medzihviezdneho priestoru, preskúmajú nové regióny a pošlú späť nové a jedinečné údaje," píše v článku pre Nature fyzik Roelf Du Toit Strauss, ktorý sa do výskumu nezapojil. DOI: 10.1038/s41550-019-0928-3 DOI: 10.1038/s41550-019-0929-2 DOI: 10.1038/s41550-019-0918-5 DOI: 10.1038/s41550-019-0920-y DOI: 10.1038/s41550-019-0927-4


Súd v Prahe vyhostil cudzinca za poškodenie sochy na Karlovom moste

Páchateľ fixkou popísal sochu svätého Františka, hrozilo mu väzenie.

PRAHA. Obvodný súd pre Prahu 1 vyhostil 48-ročného cudzinca, ktorý počarbal sochu svätého Františka na Karlovom moste, na tri roky z Českej republiky. Navyše mu udelil aj polročný podmienečný trest a náhradu škody vo výške 15.000 korún (575 eur). Informoval o tom dnes spravodajský portál Novinky.cz. Verdikt je právoplatný, keďže páchateľ aj štátny zástupca (prokurátor) sa vzdali práva na odvolanie, uviedol dnes šéf Obvodného štátneho zastupiteľstva pre Prahu 1 Jan Lelek. Na vandala upozornil strážnika 4. septembra pár mladých cudzincov, ktorí videli muža, ako zelenou fixkou píše po soche cudzojazyčný nápis. V arabčine na ňu napísal Mar Fransis, čiže svätý František (pričom slovo mar - svätý - nie je pôvodne arabské, ale aramejské). Policajti chytili páchateľa bezprostredne po čine. Mužovi hrozili až tri roky väzenia, dodal portál Novinky.cz. Polícia už riešila v uplynulých rokoch niekoľko prípadov, keď cudzinci poškodili pražské pamiatky.


Grécko presúva z tábora na Lesbose takmer šesťsto migrantov

Tábor Moria je preplnený, migranti protestujú proti pretrvávajúcim podmienkam.

BERLÍN. Trajekt s približne 570 migrantmi opustil v nedeľu grécky ostrov Lesbos, informovala agentúra AP. Úrady uviedli, že presun je súčasť plánu na zníženie počtu ľudí v preplnenom záchytnom tábore Moria. Tábor Moria na ostrove Lesbos má kapacitu iba pre 3000 osôb, no v súčasnosti je v ňom umiestnených okolo 13-tisíc ľudí. Migranti, väčšina ktorých sú Afganci, protestujú proti pretrvávajúcim podmienkam, žiadajú presun z tábora Moria a rýchlu reakciu v súvislosti so žiadosťami o azyl. Protesty často sprevádzajú prejavy násilia. Úrady uviedli, že 570 migrantov patrí do kategórií zraniteľných osôb ako rodiny, slobodné matky s deťmi a mladiství bez sprievodu dospelých. Trajekt má v pondelok doraziť do prístavu Pireus na juhovýchodnom pobreží Grécka. Migranti majú byť premiestnení do tábora neďaleko mesta Solún na severe krajiny.


Americké akciové trhy prudko oslabili, pocítili to aj európske burzy

Trhy prudko oslabili

Otázky a odpovede

Komentár

V reakcii na pád amerických akcií klesajú aj európske či ázijské trhy.

NEW YORK. Na americkej akciovej burze v New Yorku vypukla v prvý deň nového týždňa medzi investormi panika. Dow Jones Industrial, jej hlavný index, klesol počas pondelkového obchodovania dočasne až takmer o 1600 bodov. Utrpel tak najprudší jednodňový percentuálny prepad od augusta 2011. Analytici poukazujú na to, že iba pred pár dňami sa na Wall Street naopak oslavoval historický rekord indexu 26.616 bodov. Širší index S & P 500 klesol o 4,1 percenta na 2648,94 boda a index technologického trhu Nasdaq sa znížil o 3,78 percenta na 6967,53 bodu. V porovnaní so svojim tohtoročným maximom oslabil Dow Jonesov index o 8,5 percenta a index S & P 500 o 7,8 percenta. Na poklese akciového trhu sa veľkou mierou podieľali napríklad energetické, bankové a priemyselné podniky, napísala agentúra AP. Situácia na americkom akciovom trhu poznačila aj európsky. V prvých minútach po otvorení obchodovania britský akciový index FTSE 100 stratil 2,5 percenta a index francúzskej burzy CAC 40 si pohoršil o tri percentá. Podobne sa vyvíjal aj nemecký index DAX, ktorý si odpísal tri percentá. Investorov po celom svete totiž vyľakala perspektíva výraznejšieho zvýšenia úrokov v USA, ako sa očakávalo, ak rastúce mzdy podporia posilnenie inflácie. Za "najčernejší deň pre akciové trhy za posledné roky" označil voľný pád Dow Jonesovho indexu v deň, keď sa úradu ujal nový šéf americkej centrálnej banky (Fed) Jerome Powell, analytik Daniel Saurenz z firmy Feingold Research. "Veľa investorov naozaj prepadlo panike," povedal agentúre DPA správca portfólia spoločnosti QC Partners Thomas Altmann. Tú zosilnelo okrem iného aj množstvo automatických predajných príkazov typu stop-loss, ktoré si držitelia akcií nastavujú, aby zamedzili najväčším stratám, napísala agentúra DPA. "Otázkou je, či sa investori, ktorí v posledných mesiacoch využívali každý pokles k lacným nákupom, znovu vynoria, alebo zostanú zdržanliví," povedal agentúre AFP trhový analytik JJ Kinahan zo spoločnosti TD Ameritrade. Pondelkovým "bleskovým krachom", ako vývoj na hlavnej svetovej akciovej burze nazval trhový analytik Craig Erlam z devízovej brokerskej spoločnosti Oanda, sa za pár hodín rozplynul jej celý tohtoročný prírastok a stav burzy sa vrátil až na začiatok decembra 2017. Najviac, o takmer deväť percent, klesli akcie banky Wells Fargo, ktorú bankový dohľad Fedu potrestal vysokou pokutou a ďalšími sankciami za to, že sa v nedávnej minulosti usilovala zvýšiť svoju trhovú hodnotu neprístupnými praktikami. Napríklad otváraním bankových účtov ľuďom bez toho, aby o tom vedeli a súhlasili s tým. Americký prezident Donald Trump si v minulosti pripisoval zásluhy za rast tunajších akciových trhov. Teraz sa na svojom Twitteri zatiaľ nevyjadril. Biely dom však oznámil, že prezident verí vo "výnimočne silné" základy ekonomiky. Podľa expertov znepokojenie investorov vyvolala piatková informácia o vývoji zamestnanosti v januári v Spojených štátoch. Po veľmi priaznivých číslach sa totiž začali obávať, že základná úroková sadzba americkej centrálnej banky by mohla vzrásť oveľa skôr, než sa doteraz predpokladalo. Keď úrokové sadzby prudko stúpnu, akcie často klesajú. Vyššie sadzby tiež môžu priniesť podnikom zisk. Rastúce sadzby a inflácia môžu tiež spôsobiť zmätok na trhu s dlhopismi. Navyše úroková miera v USA je alfou a omegou pre globálny finančný trh, keďže až osemdesiat percent svetového obchodu prebieha v amerických dolároch. Keď Americká centrálna banka zvýši úrokovú sadzbu, tak ostatným bankám požičiava za vyšší úrok. Tieto banky prirodzene prenesú zvýšenie úroku na firmy, ktoré sú následne financované za viac peňazí. Dolár je zároveň aj rezervnou menou a nemalé percento svetového dlhu je taktiež v dolároch. CNN upozorňuje, že odborníci počas posledných mesiacov varovali, že trhy s akciami a dlhopismi sú príliš vysoko a mohli by klesnúť. Iní analytici si zas myslia, že súčasné straty sú dokonca dobré. „Táto korekcia je z dlhodobého hľadiska zdravým vývojom na akciovom trhu,“ napísal vo výskumnej správe Scott Minerd, globálny šéf investičnej spoločnosti Guggenheim Partners. Významne strácajú takisto aj ázijské akciové trhy a austrálska burza. Hlavný index tokijskej burzy Nikkei pre 225 akcií sa počas utorkového obchodovania prepadol až o 7,1 percenta. Neskôr sa čiastočne zotavil a obchodovanie uzatvoril na úrovni 21.610,24 bodu, čo predstavuje pokles o 4,73 percenta. Príčinou sú obavy z rastu úrokovej sadzby v USA a spomalenia americkej ekonomiky. Index hongkonskej burzy Hang Seng zaznamenal pokles o 4,1 percenta na 30.938,85 bodu a hlavný index juhokórejskej burzy Kospi uzatvoril obchodovanie poklesom o 1,4 percenta na úrovni 2458,06 bodu. Navyše, väčšina z ostatných kľúčových akciových indexov v regióne klesla na záver obchodovania o 2 až 4 percenta. Nasledoval pokles aj na indickom trhu. Kľúčový index indickej burzy Sensex klesol po otvorení trhov takmer o 3 percentá. Okolo poludnia miestneho času sa pohyboval okolo 33.725 bodov, čo znamená stále takmer o 3 percentá nižšiu hodnotu. Analytik Tošihiko Macun zo spoločnosti Nikko Securities označil prepad za "náhly šok" po euforickom začiatku roka, kedy sa indexy na Wall Street a index Nikkei vyšplhali na svoje 26-ročná maximá, cituje agentúra AFP. Analytik Ben Le Brun zasa prirovnal situáciu na burze v Sydney ku "krvavým jatkám". Agentúre DPA povedal, že neposilnila jediná akcia.